
EE, 1 EE 


Recuerdo 


EE Cu nostalgia mi ta corda Jeje di Goja cu su dos flek- 
tunan pretu casi blou lorá na dos sibojo grandi, su renchi’ 
oreanan rondó, su ”rudia” riba su cabes cargando lenchi un baki 
cáncán di piscá, su saja hanchu cu sacu cada banda, su blusa 
manga largu cu kraag smal, su frèskòt di sacu di hariña y 
pargata na pia, ta tira stap cu pep riba caminda. 

Ki dushi Jeje ta canta: ”Chaaanaaan bon mooochi dradu 
freescu, fleeerchi buladooo”. Chèp! chap! chèp! chap! 

Anto ora, meimei dje canto, djaleu un hende grité pa 
cumpra piscá ”Jeje!”, e rospondé ”kiiiw”, para, pone man na 
sèit, lora suave asina cana bai serca e hende cu a jamé, baha 
su baki abou y puntra cu dulsura: ”Di cuanto bo ke, duy?” 

Su cariño só ta duna hende gana di cumpra henter e baki. 
E ta bende su piscánan, saca su macut'i-sacu duna cen buelta, 
lora su ”rudía” buta riba cabes y pidi cualkier hende duné un 
man hisa su baki y sigi cu: ”Booon mooochi draaaadu freeescu 
fleeerchi buladooo”. 

Pami semper Jeje lo keda e muhe cu mas dushi tabata 
canta piscá. Mucha di seis-shete aña, ki ora e pasa dilanti mi 
cas, mi tabata cumindé: ”Cumbai Jeje”, pa e respondemi: 
”Cumbai mi amor” y sigi come caminda bai segun su pargata- 
nan ta tira piedra chikitu den larja su tras. 

Den tempu di cuaresma ora tin webu di bubi, Jeje ta pasa 
cu punchera blancu di granit riba cabes: ”Weeebu die para 
cantadooo”. 

Mi no sa Se bubi ta un para cu sa canta bunita, pero kico 


Mi ta do con diablitu mi tabata y con mi tabata trastorná 
no solamente mi mama sino tambe nos bisiñanan. Mi ta corda e 
famia rumannan Fafa, Meme y Shon-Mi, kendenan tur ora bai 
tabata na ansha cumi, pa scualmi, pa curigimi como si fuera ta 
nan propio ju stimá mi tabata. 

Mi ta corda Shon-Mi cu sincero gratitud como mi debele 
danki cu awe mi ta un homber bibu riba mundu y no restu 
lubidá di un mucha drumí den santana cu un crus di palu putrí 
riba su pechu. 

Mi ta corda conmi a hui di cas core hunga mei-mei di 
caja, lorando un tajer o wiel di baiskel y con un di nan tabata 
cohemi tene rancami na man hibami pa mi mama pa auto no 
plechemi. Mama ta dunami un bon halá’i sota serami den camber 
pero asina doló fria, mi ta slip manera un inanu onsebaar. 

Djis ratu ata Fafa cu gritu cumi na man trobe: "Maio, e 

mucha’ ki 'n ta haci wesu bieu, bo sa? Auto a heré'maté 
dilant'ajá” trobe”. 

I strañá mama ta puntra: "Ma ta ki ora e alimá a sali?” 

Fafa, cu stem cansá, ta conta mi mama con m'a cai drumi 
plat abou den caminda ta canta: "auto n por matami, auto 'n 
por matami” y ora auto core jega serca, mi ta bula lanta core bai. 
Anto e shafernan ta zundra. 

Mi ta bolbe haña un lá pa despues mama kita mi pañanan 
sconde, serami den camber trobe, pero di unda cu ta mi ta tover 
un. carson, maske ta di mi ruman mubhe. 

Mi ta corda con un diarason atardi, tempu e truck di 
Cinelandia, cu su belnan chikitu, tabata core pasa rond Monta- 
berde parti programa di cine y multitud di mucha su tras pa 
tuma papel como si fuera tabata placa. 

Mi tabata pará riba acera den Penstraat, net dilanti e hanchi 
cu ta bai Alacanoa, wardando e truck bini di pariba. 

Bientu ta carga papelnan cu ta bula for di man di Chebu 
laganan cai den caja dilanti e truck coriendo cu poco velocidad. 
Sin pensa nada m'a haba for di acera, sac abou ta bai piki un 
papel net dilanti e wiel drechi cu ta lora bin subi mi garganta... 
ta un gritu skerpi...... 11! múchá!!!...... m'a tende mi tras pareu cu 
un man bindishoná a rancami na mi atras hisami benta riba acera. 

Tabata Shon-Mi, mi angel wardadó, kende den tur e beheit 
di partiment'i papel, no a perdemi fo'i bista y a scapami di un 
morto cruel. 

Mi ta corda...... 


Nan y Nos 


EN WG Anto nos ta canta: Awa cu sucu ta warapa, funchi 
cu boonchi ta cuminda, zembla catara'den ta tutu, zembla 
catara'den ta tutu...... 

Bo ta corda? No? Bo'n canté nunca dia bo tabata mucha? 
Ami si. M'a hila mashá hopi. Bo sa kico tambe m'a hunga hopi? 
Mama cu ju, tienda y casamentu, Mi ta corda con fas mi ruman- 
muhe mas grandi tabata casami tur diasabra cu e mes mucha, 

Norma ju di Roos cu ta traha cocada cu co'i lechi. Ta kita bara 
di flor'i papaja pa traha krans di bréit pone riba nos cabes. 
Anto ami ta zundra pasobra min ta gusta Norma. E ta masha 
mimu y chin-chan-un-cos e ta core bai bisa su mama. Ma no 
pa esey so. E purunchinan den su cara ta ril mi. Mi kièr sa cu 
nan ta pega. Pero ni debola en ke casa cu un otro mucha. Mi 
pober ta hañami forsá ta casa cuné sino mi'n ta haña su 
wiriwirinan di co'i lechi. 

E bistínan di casamentu ta tur dorná cu papel'i krep cu nos 
ta haña serca Mona cu ta traha flor'i papel. Anto ta dop un pida 
corra den awa pa rushi e caranan. E madrina 'n ta co'i mira. 
Tur na sombre randhanchu cu twil ta basha den cara ta lei e 
padrinu cu sapatu grandi na pia. 

Mama pober su bleki'sucu ta baha te den bom pasobra na 
casamentu mestér tin bibida. Anto Deli, ju dje bisiña di islariba, 
ta parti bolo di djonikek. 

DEE Mira con nos a bira hende grandi y perde otro fo'i 
bista. Cada un a sigi su destino. Nos a perde nos hubentud. 
Algun rasgo di su recuerdo so a keda den un huki leu di nos sintí. 

Dia nos a casa, cu nos a bebe zjampaña come bol'e batrei, 
cuá di nos lo a pensa ún momento riba e awa cu sucu y e 
djonikék? 

Mas parti nos no ta corda nada mas y cu tempu nos ta 
hasta lubida cu nos tambe tabata mucha. Nos no por pone nos 
mes den lugá di un mucha y sin pensa nos ta trata un mucha 
como hende grandi. 

Por nota esaki ora nos mes tin ju pa cria. Segun nos, nan 
sintí lo mester ta loke nos ta spera di un hende grandi. Nos ke 
exigí pa nan comprende nos. Tin be hasta loke nos ke men di 
bisa nan. Nos sí no tin nodi di compronde nan. Nan tin deber 
na nos. Nos sí no tin deber na nan. Esaki ta e motibu cu nos 
no tin pasenshi cu mucha. 

Ora nan haci loke nos ta jama 'malu” pero cu nan no ta 
considerá como tal, hopi be nos ta ”castigá” enbes di ”curigí” 
nan, pasobra segun nos, nan sa mashá mashá bon — mescos 
cu nos — cu nan no mester a hacié. Ningun momento no por 
pasa den nos cabes cu nan por considerá e ”castigu” como un 
maltrato inhustamente. Cu segun nan, ta bon nan a bai haci. 

Pesey nan por drenta un huki sinta mira ketu, pensativo 
nan dilanti of haciendo algu cu ta pone nos rabia bisa: Ma 
ju, 'n t'aworey m'a caba di sutabo? Awor...... AA ta. ! 


E pobernan. 





Divino Tesoro 


E E Mashá gracioso, bo sa. Ora mi contabo lo bo bisa ta 
bon bida mi tin. M'a para mira nan cu mas atenshon cu mi ta 
mira un bon comedia. Min laga nan mirami si. 

Ta un combersashon entre Otty cu Lenchi. 

Otty tin dos aña y mei, Lenchi tin algun luna menos. Tur 
dos ta mes stout. Mi ta sigurabo cu nunca ainda mi no a sigi 
un combersashon cu tantu interes. 

Otty cu Lenchi ta junan di dos bisiña. Manera mi ta mira 
nan dos. Otty jongotá cu man den scochi cantu di waja den su 
curá. E ta lomba sunú, un carson corticu coló shinishi, un sapatu 
di cada sorto di su rumannan mas grandi na pia. Abou na suela 
su tras bentá, su auto di un tapadera di bleki papa clabá na pida 
palu di basora. 

Na otro banda di waja, Lenchi platabou na suela. Su 
mamalúc blou-berde cu un patu moreke blancu den pechu, Un 
cinta corrá na su dos flektunan y su cara djispou blancu di 
pujru. Entre su rudianan un popchi chikitu di plastic cu a sobra 
dos draachi cabei y den su man robes un peña grandi cu sola- 
mente algun djente. Pero cu ki gracia e ta peña e juchi casi pelú. 
Anto Otty ta mira. e 

Mia tende Otty ta puntré: "Ta...... ta peña bo ta peñé?” 

Lenchi a sacudi cabes sin kita bista for di su popchi: ”Shi”. 

Otty: ”Di coón?” 

Lenchi: "Pa feshta. Bo tambe ta bai feshta?” 

Otty: "Ami no. Mi ta blinga. Lami peñé paboó?” 

Lenchi: No”. 

Otty a trek cara trose boca: ”Awel min ta lagabu culi 
galoshi”. I sacando un moketa será fo'i su scochi: ”Mi tin 
mángell”. 

Peñamentu a stop pa Lenchi. ”Undaa?” 

Otty a rek e moketa den dirishon di Lenchi. "Min ta 'nabuu”. 

Lenchi, trahando cara bunita: "Lamilé? Mpida? Anh?” 

Otty a lanta para cu cara triumfante. ”Nno”. Anto ela pasa 
su moketa tra'i su lomba. 

Lenchi a saka un lenga, traha un cara di mempris y bisé: 
”Mamaai mesh tin. Den bjeki. Hopi hopi. Mi tin chucujati, duchi, 
ashinaki, tosh chincu tesh...... 

Otty a jongotá trobe. "Bai keé? Keé un pami?” Ela lubidá 
hasta su rol di sera moketa. Su lenga a pasa muha su lep. ”Anh 
Jenchi? Keé un pami? Anh?” 

Lenchi esey a rek boca di revancha sacudi cabes di un 
scouder pa otro. ”Nnno”, 


> 

Otty a keda ta miré cu cara rabiá y humiljá”. "Mi ta bisha 
mi mama tambe”. ' 

Net e or'ey Lenchi su mama a sali den porta cu dos mangel 
den man. "Bin tuma Lenchi. Un pabo un pa Otty”. Lenchi a 
hisa popchi benta un banda core bai tuma. 

Cu un cara orgujoso ela bolbe na waja: ”Tuma! Kaké pabo?” 

Otty, cu un cara manera solo cu a caba di sali: "Daa 
Jenchi?!” 

Tur dos a cai sinta, saborjando nan mangel, mirando otro 
contentu den cara. Tantu dulsura den boca, ki nodi tin di 
combersa? M'a bira bai, cu un klompi di nostalgia den mi 
garganta, recitando e poesia: "Juventud divino tesoro...... 


Vruminga 


dojo Cuantu sorto di vruminga bo conoce? Ami conoce: 
vruminga corra, vruminga pretu, vruminga loco, vruming'e ala, 
badjaga, anuánu, unu coló heel chikirititu asina y un tipo gordo 
cu ta hole bedem. | 

Como mucha semper mi tabatin masha interes pa insecto 
y especialmente vruminga tabata ocupa mi tempu hopi. Largu 
ratu mi por a jongota dilanti di un neshi pa mi studianan y den 
mi imaginashon mi tabata tendenan papia hari y grita. Straño 
ta, cu nunca mi'n pensa cu nan sa jora tambe. 

Esey pa motibu cu ora unu picami y pa vingansa mi ranca 
un pia o e parti rondó patras, e ta sigi cana mescos y tabata 
un goso pami mirele core bai sin su atras. Mi tabata pensa cu 
ora e otronan puntré kico a pasé, lo el a hisa scouder bisanan 
cu mempris: Ai, m'a dal e djèp ey un picasitu, ela haci e co'i 
chombon aki cumi”. Anto nan lo a contesté: "No worry, mañan 
mes bo tin un atras lulúslulús”. 

Ora bo ta mucha, crueldad ta un sensashon pabo. 

Mi curá di cas tabata manera un ciudad di Walt Disney 
pami. Ora mi descubrí un neshi di vruminga, mi ta changa un 
insecto, porehempel un kriki y mi ta dale di tal manera cu e 

no ta muri morto-morto. Mi ta poné na un distansha di mas o 
menos binti centimeter for di e neshi y sinta spera cu santu 
pasenshi. 

E neshi mes ta ketu. Dos tres vruminga ta kéiru patrujá, 
mientras e otronan lo ta areglando un ke otro, duna e juchinan 
cuminda, bari drecha cas, stiwa provishon, mula nan co'i pica, 
enfin, pa nan ta den condishon asina presentá cualkier cos 
importante pasobra nan no sa sosegá nunca. Tur ora bai nan 
ta ribadje: traha dam warda awa. 

E vruminga patrujando ta cana cana birakí birajá té e ta 
bin topa cu e kriki. E ta bira rondó di dje, saminé purápurá 
manera un keurmeester nervioso y...... primi trot pa cas. Si e 
topa cualkier otro compañero riba caminda, e ta para un raticu A 
mèldu cu masha disiplina y cortesía, caba sigi cu bela jen bai 
baha té den cas. 

Lo e mester ta haci mashá behèit pasobra di momento cu 
e baha den neshi, henter famia ta core sali cu cuchú cu zá na 
man, razu, loco, e capatásnan gordo di tantu come bon, ani- 
mando: ”Ariba! Ariba! Ban mira! 'n Tin temp'i perde! Man 
na obra, man na obra!” Y riba e mes un marca cu e patruja 
a bini, e fila nervioso ta core derechitu bai na e kriki cu tendiendo 
e bochincha y sabiendo cu su tristu fin ta asercando, ta tirando 
su ultimo sapatía di ansha di morto. 

Sin ningun clase di compashon ni duna e pober kriki un 
chens di resa su acto di contrishon pa e descansá na pas, e sin 
hefulnan ta bola, corta, ranca, y den un fregá'i wowo asina nan 
ta lastré hiba cas bai haci fiesta. 

Ta keda un silencio. Nan 'n ta sali mas. Nan 'n ta preocupá 
cu nada mas, ni cumi. Maske mi papia den e buracu puntranan 
con e ta smaak, nan no ta actu mi. Ta drentami un rabia y 
como revancha pa nan sinberguensería y menosprecio pa ami cu 
a bai mata carga trece pa nan hocha, mi ta spréit un dollo di 
awa malucu den e neshi, aunke manisé mi bolbe ripití mi wega 
favorito. 


Amoraseca 


pol Ajera merdia m'a pasa den e hanchi na Seru mira e 
cas corra bieu di tabla caminda Taya, mi promé amor, tabata 
biba serca su pepe. 

Un klómpi a subi pega den mi garganta di corda cuantu be 
m'a pasa bai-bini den e hanchi ey pa mi djis haña mitar sunchi 
na trali di curá o un carta doblá chikitu asina y mará na un 
piedra salí tirá for di bentana di cushina bin cai na mi pia pa 
mi cana bai cas riba ala di felicidad y pega soño cu e carta 
primí na mi pechu. 

Taya; promé man di felpa cu a cariciá cuerde di harpa di 
mi curason. 

E tabatin diescuater aña y ami diescincu. Mi ta cordé 
chinchirinchi asina cu dos flektu pretu y diki ta cologá tra'i su 
lomba. Su wowonan bibitu ta lombra dushi manera dos bichi'can- 
dela anochi den un hardin y ora e hari, ta forma dos buracu 
chikitu cada banda di su cara rondó. 

E promé dia cu m'a miré, un diadumingu nochecitu despues 
di lof huntu cu dos amiga, mi curason di mucha a gusté y pa 
demostrá esey na mí manera, m'a jega para pushi-pushi su tras 
y hala un di su flektunan. 

Ela bira cara purá, pa zundrami kisas, pero ora nos wowo- 
nan a topa, su boca a keda medio habri. Mi kier a kita mi bista, 
pero mi no tabata por. M'a keda para ta hari sin sa pakico. 
Ta manera su wowonan tabata kimami. 

E amiganan a ranké na man bai cuné, pero algu a bisami 
cu e no a rabia cumi. 

Mia sigi cana un bon distansha nan tras té na Seru y ora 
e dos amiganan a kita lora den un hanchi, Taya a drei waak 
patras, m'a lanta pia pa mi cana huntu cuné y bisele hopi cos 
bunita. Segun mi ta gana distansha mi curason ta bati mas duru. 
Lo mi bisé, lo mi bisé cu mi ta stimé. 

Na su band'i cara mi ta mira cu e ta dominá su sonrisa y 
ora mi kita bista, mi ta sinti su wowonan pero e ta kita cara 
purá asina mi bira cara miré. 

Mi kier a puntré si e no kier pa mi compañé, pero mi lip- 
nan no kier a obedecemi. Nos unico combersashon tabata ora 
ela bira den un hanchi y ami kier a sigié: "No cana cumi. Mi 
pepe ta rabia”. Y ami: ”Ajó Taya”. 

M'a keda para miré sigi cana bai purá te ora ela jega su 
cas, drei cara ún biaha patras, habri porta drenta bai paden. 

Un ratu despues m'a pasa den e pida hanchi smal banda 
dje cas ta fluit un cancion sin cuminsamentu ni fin. Un cancion 
cu ningun hende na mundu no conoce. 

Taya tabata sintá den sala huntu cu su pepe y un otro shon 
bieu mas. Impresioná pa mi inspirashon ela lanta bin drecha e 
cortina die bentana. Mia bolbe pasa, dal un tèk, bolbe pasa y 
di tres be ela bai bebe awa den adrei, drecha rendu dje bentana 
y haci seña cumi: "Bail Bai!” 

Ki contentu m'a drumi e anochi ey cu Taya a honrami cu 
maske ta un ”bai”. 

Taya. Prome konopi'flor cu a habri den hardin di mi 
hubentud. 

Ela casa. 

Mi tambe. 


Pianunu 


Te Ai si. Tur dia bai ta mes un cos. Tur dia mes speransa 
mes desepshon. Bo ta spierta den wríwrí mainta tende mesun 
canto cajeru di chuchubi, manera Calitu Beljon di Montaña cu 
ta compronde nan lenga dí: Pianunu vípe ta mi pianunu, pianunu 
vípe ta mi pianunu, cúcu djekwé djekwé cu mansaliña, mansa- 
liña cu dede, dede cu wanaké; tami ta dá krekeché, dá krekeché. 

E ke bisabo cu awe sí ta é dia, e dia grandi, e dia tantu anhelá, 
e dia cu no tin ningun pa igualá, pues sorru di probeché pasobra 
bo'n sa di mañan. 

Ta drentabo un alegria straño. Bo ta sinti un cambio di 
berdad. Ma ora bo drei cara busca ta ken ta move band'e bo, 
bo ta haña ta bo mes casá, e mes un di tur dia. E ta haap jamabo 
morru cu mes un tono di custumber. Ora bo lanta bai den camber 
dje muchanan, nan ta drumi dushi manera custumber. 

Bo ta habri bentana mira afó, shelu ta mes shelu, tera ta 
mes tera y palunan tur tin mes colo di palu. Nada no a cambia. 
Chuchubi ta canta cu staal ta bula. Ta unda e cambio ta? 

Cordando riba bo potmóni, bo ta bai habrié cu ansha pa 
hañé cu mes tantu espacio. Bo ta hari bo mes locura y drenta 

camber di baño mira bo mes refleho den spil ta mirabo mescos 
cu abo ta miré. Kico cu bo haci e tambe ta haci. E ta spula boca 
samsam cu bo, feita tambe pareu cu bo. Ajera tambe ela copia 
riba bo. Bo ta fresca curpa, bisti paña, desajuná, cohe un corant 
bai sinta den beranda. Mescos cu ajera. 

Den cas muchanan ta lanta cuminsa pleita pa ninichi. Bo 
ta tende bo casá ta mandanan drenta baño. Ajera tabata mes 
cancion. Siman pasá tambe. Un ta manda otro drenta baño 
prome como esun di promé lo haña e awa di mas friu. Chuchubi 
ta canta ketu bai. Te ainda bo no ta sinti ningun cambio. Akiratu 
lo bo drenta bo auto bai trabow. E muchanan lo bin para na porta 
y pidibo trece Punda completo pa nan. Mescos cu tur dia lo bo 
bolbe primintí cada un di nan e skopet, e auto, e sacu di ninichi, 
e bala y mi'n sa cuantu cos mas. Bo ta primintí numa djis pa 
tene nan contentu mescos cu bida tambe ta priminti abo. Abo 
como nan tata sá ki dia lo bo dunanan loke nan ta deseá y loke 
ta bon pa nan. 

Siendo mucha inocente, nan no ta pensa riba e cuminda, 
e lidja di tur dia. Nan a custumbrá caba cu tur loke bo haci pa 
nan.Pero siendo hende grandi, bo tampoco ta realisá cu cada 
mainta bo spierta tende canto dje chuchubi, bo a bolbe lanta 
cu bida, e cos di mas grandi aki na mundu. 

Cu bo a bolbe haña e previlegio di ta un di esnan cu por 
gosa loke bida ta ofrece, sea bo ta djòdjò den placa o bo ta pober 
manera un raton di kerki. Ta dia bo keda sin spierta mainta, 
anto por bira cu pabo si palabra a caba. Pesey bo mester ta 
contentu y gradici Tata tur mainta. Si bo realisa esaki, anto 
tur mainta bo tambe lo canta: Pianunu vípe ta mi pianunu. 


Na Dokter 


una Anto Chela tabata un señorita mashá ketu. Ta con e 
por a para bira rebelde asina? E dezordu cu ela haci den balcon 
na dokter a strañami mashá masha tantu, pasobra tur loke e 
maacht gordo na rouw a puntré, ta: "Ma ju, ta con bo por hala 
rosea den e mea pertá na bo curp'ey?”...... 

Mira, Chela a duna e maachi un paar'i palabra...... 

Rei cu e tabata tur hostiná ta spera dokter. 

E teinan fo'i cuartu pa shete. Mitar'i diesun a bati, su turno 
a jega, un joncuman a cana jega cu mashá formalidad, un tas 
delegá di cueru na man, y pidi Chela cu esey por ta'sina bon di 
duné un chens pa djis drenta laga dokter firma un papel, ta 
cos di menos cu un minut. 

Chela a tuma'den. E joncuman tabatin labio tambe. 

Pashent a sali, e joncuman a gradicí Chela, drenta bai serca 
dokter. Chela a para cambia pia té blikja. E hendenan den sala 
ta bló puntra otro: "Ma òh, ta un papel doktu ta firma ó ta 
un buki e ta skirbi?...... Esaki sí tun firma”. 

Un dama cu ju den skochi a sinta dí: ”Mi ke cu esaki sí 
tun pego”. Tur wowo ta pasa di e oloshi na larja pa Chela dilanti 
e porta. 

Dies pa diesun e joncuman a sali, anto pa colmo bisa Chela 
cu un cara harí: "Dokter a sali bai atendé un caso pura, ma 
lo e no tarda muchu”. Caba jama ajó tur hende, sali bai. 

Chela a keda ta miré cu candela di rabia den su wowonan, 
Ela sacudí cabes, come boca, cushi paden, ta hincha. 

Un muhe cu dos wowo bulá afó dí: "Min bisa? Ami si 
lon tuma e co'i soket'ey. Cu tami lo m'a duné bon duna”...... 
Tur sobrá a cai aden. Nan a zundra cu Dios di ta basta. 

Un maachi gordo na rouw ta bló mira Chela di pia te cabes, 
manera cu gana di bisé un cos. 

Chela tabata bistí, o mihó bisá, hincá den un shimis di lana 
erém tur na un, bon pertá y asina corticu, ta saca e fundinan 
tra'i su rudía. Na su custía un sinta fini largu coló roos ta cologá. 
geen, — mi ke men e shimis — tabata munstra tur su 
formanan di curpa. Ela a keda manera ora hinca poco fruta den 
un sacu di plastic. Dos apusina ariba, un milon mei-mei y dos 
berehéin den bom. Su sapatunan blancu cu hilchi haltu fini 
manera sumpiña di datu. E tabata peñá na e moda nobo cu nan 
ta jama "nueva ola”. Djaleu lo bo kere cu ta un bònchi paña 
pretu e ta carga riba su cabes. Su cabeiwowonan feitá y na 
nan logá dos strepi pretu fini halá ta subi bai lora baha den 
direcshon di orea. Anto su lipnan di rushi casi lila den forma 
di un curason. Renchinan mi no por a mira; cabei a tapa tur. 
Na su man un tas di plastic crem cu strepi-strepi blancu grandura 
di e tasnan di papel di dies placa. 

Ora e maachi gordo no por a wanta mas, ela puntra Chela: 
"Ma ju, ta con bo por hala rosea den e mea na bo curp'ey?” 

Hendenan a basha gritu di harimentu. E momento ey Chela 
a rementá. Ela baha tur su rabia riba e maachi. Pero e maachi 
a duné, brongosé té poné sali bai. 

Bleki 


ta Ai si. E radio dimi tin tres siman caba a laga bai. 
M'a pidi e ju homber di Chepa cu ta bai winkel di mecánico na 
Micho miré pami, e mucha a jega un atardi tur na gris, hinca 
un scrufdrai maner'un pat'e cabai saca tur shirishiri dje aparato, 
pa bisami: ta un short tabatin den e condensornan. M'a duné 
un florin pa su molèster, hisa porkería benta den co'i shushi, 
Ta kí mi ta keda pronk radio muda den cas parse? 

Pa bo mira. Tóh min sinti su falta muchu, pasobra tur dia 
Jónita ta pasa trese tur nobo pami. Rei cu Jonita sá bati un 
bleki bon. Di sú boca m'a bin sa cu Shishi a corta cabei. Anto 
hende bibunan a laga sá cu ta habri lo ela habrinan pasobra 
nunca e'n tabatin ní pa peña, corda pa corta. Esta mala lenga, 
no? Otro nobo. Misi te casa. Chepa mes tin mashá gana pa sa 
ta ki delitu Misi por tin den laat aki cu koffi a caba, sucu 'n tin 
mas, laputa ta ble. 

Anto ta hende cu a nenga mashá joncuman cu tabata loco 
su tras pasobra e tabata carga edea loco cu ta cu hende hait Te 
mester a casa. Joncuman nechi di bon famia cu bon trabou, 
hende cu puesto haltu den gobiernu. Nada di hende cu ofishi 
barata. Mi shon dushi. Sa haci mèmpris di hende tambe. Mecánico 
ta hole gris. Carpinté ta hole lijm. Mésla ta hole cèmènt. 
Fórfdo ta hole terpuntéin. Barbero ta hole cabei. Tur tin un 
falta. Cu'n ta un cos ta otro. Ta ken por? Awor si k'ela mira'riba 
mira'bou, até ta be casa cu un homber cu ta cria galiña. 
Bo tei???? 

Otro. Bimbimnan a be mira destino serca Chandu, bini cas 
manera hende cu tin mal cos nan tras. Kico e homber a bisanan 
ningun hende no sa. Pero manisé truc a carga mashá co'i cas 
be benta na laman di Hato, anto manisé di lotería ember di 
shushi tabata cáncán di brijechi cu a bai sawaca. Awó nan só 
ta cana papia riba caja. Ta ken sa manda hende? 

Pero e bleki di más gracioso ta esaki. Na cas di Dalwina 
tabatin fiesta. Ta su hende-nechinan só ela combidá. Masha 
auto den curá'i cas, damsnan mashá pep bistí, heernan tur cu 
dashi’ pushi corrá, dos conhunto, cu empifajer, masha co'i come 
masha bibida, criá na uniform pa sirbi cana parti cos. 

Pero den e fiesta tabatin un hende poco feisla. E alimá a 
bini prepará. Den partiment'i cos ela jena un skotter cu bals di 
carpata laga bai sala. Tur hende a come bals, hasta e tocadónan. 
Mitar'i diesun, mei-mei di un bolero, e pober cantante a bira 
gagu dal man gara bara dje microfoon, keda troce sin ke laga 
bai. Parehanan a keda stijf pará den sala. Un ta drei mira otro. 

Tocadónan a pone instrument un banda. Tur hende ta trose 
cara seca frenta cu lensu. Mei ora despues no tabatin ún hende 
na fiesta. Bo'n ta haña ta bagamundería? Mi'n ta spera si cu 
esaki lo dunabo miedu di bai fiesta awe ni mañan. 


Zoja 


ge Ruman keda ketu. T'asina ta cos di mundu. Nada 'n 
ta pa largu. Mes di ripiente un estilo drenta, e ta bai pa un 
otro tuma lugá. 

Mescos tambe tempu jangamentu tabata mashá na moda. 
Bo mester a mira kico damsnan tabata cana haci. 

E mosanan cu no tabatin bastante ”co'i tembla”, tabata 
cana zoja henter nan curpa pa hala atenshon. Despues di un 
paseo asina nan por gana cas pápa sodá, pero sinembargo con- 
tentu cu maske ta dos-tres hende a tiranan un piropo riba caja 
pa nan haci ”chiw”, benta e garganta patras, dobla e brasa cu 
ta carga e cartera poco mas y laga e otro brasa zwaai pa e 
plant'i man keda zoja los-los manera man di un marjonet den 
transha di su funshon. 

Min ta corda su nomber, pero tabatin un artista di cine 
mashá conocí pa su jangamentu. 

Manisé di un película asina bo por a ripará mashá facil 
ken a bai mira su actuashon; esta, mi ta papiando di damas. 

Tantín carpinté cu bo ta mira ey, ta jangamentu a pone 
cu awe su dede grandi ta mancaron. 

Lo bo puntrami kico jangamentu por tin di haber cu su dede. 
Wel, Tantín tabata un carpinté cu no por a mira un pal'i basora 
hincá den un shimis. E ta perde tur su tinu. 

Esey tabata motibu cu é y su pida Lolita no por a biba na 
pas cu otro den cas. Rei cu Lolita tabata jalurs sin selfstan. 
Ni musca no por a bula banda di Tantin. 

Si Tantín mester jega cas atardi for di trabou cu un mínimo 

mancha na su baachi — semper m'a conocé cu su baachi blancu 
di dril o cresh stijf gumá stricá — Tantín por conta cu e anochi 


ey e no por sera wowo, pasobra asina e drenta cas tin pleita- 
mentu y ora e subi cama pa drumi, Lolita ta sacudié cada be 
y confesé: ”Tantín, bon ta bisami ta con bini e mancha ey na 
bo paña?” Anto pober Tantín, zurí di soño, ta purba spliké na 
tur manera cu e cos ey — ai tata dushi — lo ta cualkier — ai 
esta labatida — mihó mi keda cas anto...... 

Ta manisé di un escena asina, cu Tantín tabata kwe un 
djop na un cas den Caja-grandi di Otrabanda, e tabata clabando 
un kozijn di bentana ora Catrin a pasa, un negrita bunita cu 
hopi ”aki”. Tras di Catrin su lomba a keda manera ora un cine 
muda ta pasa un laman brutu. Un orcan silencioso. 

Hendenan riba caja ta comé cu nan bista y bisa poco-poco: 
”Creeeeeedu!” 

Tantín esey, kisas é si a tende zonido die gólpinan, a drei 
cara keda boca habrí manera hipnotisá, e martin cologá den 
larja y un clabu di dos deim entre dedenan dje otro man. 

Net e momento ey Lolita a cana jega y grité: "Bo wowonan 
ta cai!” Tantín a spanta lanta martín pone...... hera e clabu. 

Anto Catrin esey a sigi ta rebultja inocentemente di die 
ta bai pabou, segun bientu baldadi ta hari pober Tantín cu ta 
trose di doló, y segun e shimis ta plak manera pamalu tra'i 
lomba di Catrin. 


Nomber 


does Ta nan derecho, sin duda. Nan por duné kí nomber 
cu nan haña ta bon. Pero mi ta haña cu nan por a scohe un 
nomber poco mas criójo cu Kirk Douglas Djamina. Mi ke cu e 
dos nombernan dilanti no ta bai cu e faam. Fechi, mi cuñá, 
tambe ta di mes opinion cumi. 

Lo mi kier a mira cara dje shon skirbidó na kranshi dia e 
tata a bai op e ju. Lo ela pensa den su mes: E hendenan aki 

lo ta drumi-lanta den cine. Of Kirk Douglas lo a actua den e 
promé pelicula cu nan dos a mira huntu. 

Kisas ta e dia ey nan a sera conoci. Si tabata ju muhe, 
casi sigur nan lo a jamé Kim Novak. Pero si tabata un pelicula 
caminda Frankenstein — pa milager moderno di un dokter — 
ta lamantá fo'i su graf despues di a drumi tresshen aña eyden, 
cana sin ta tende sin ta mira, dal cualkier porta di cas basha 
abou drenta choca-mata sali pajabanda...... lo a jama e ju Boris 
Karloff?? 

Pero cu kí derecho lo bo bisa e tata cu e nomber no ta pas? 
Ora e bula puntrabo pakico no, kico lo bo contesté? Cu e nomber 
ey ta nomber di un artista mericanu? Lo e rospondebo: ”Anto 
kico? Artista no ta hende? Kí nomber asina mi shon ta haña 
ta bai cu mi ju? Bado? Chobil? Dia mi shon tin ju, mi shon 
scohe entre e dosnan ey...... d 

Dunamentu di ju nomber sa causa masha kibrament'i cabes, 
especialmente ora ta promé ju. 

Lunanan promé cu e ju mira lus, e mama futuro ta tene un 
lista di como binti nomber. Diessincu di nan ta nomber di mucha- 
muhe. Su deseo ta duné casi siguransa cu lo ta ju muhe lo e 
haña pa e baña-pujru-peña-bisti shimis cu carcas manera popchi, 
cana keiru broma cune. Ju homber por ta menos lidja, pero 
ora nan crese, ta dolo'i cabes só. 

Pero e tata futuro tambe tin su lista den cabes, aunke no 
asina reimu. E tin seis, ma tur ta homber. Ta un ju homber e 
ke, un barón, pa ora e sali keiru cuné, e hendenan bisa: "Esta 
parse su tata, no?” Pa e hinca man den sacu hari broma cu 
orgujo: ”Kheen?! Ta toro manzing'esaki”. 

Ju muhe ta mashá lidja y mashá delicadu. I fo'i ora nan 
cuminsa rek bo alma 'n ta den bo curpa. Bo mester tin dos 
wowo padilanti tres patras. Mucha homber ta dal den lodo lanta 
para. 

Tur e nombernan cu señora tin notá, no tin ní un na señor 
su gustu, E ké un nomber representativo, un nomber cu ta haci 
furor, pero menos conocí posibel. Un nomber cu ta dificil pa 
bini clá cuné, dificil pa skirbi, dificil pa pronunciá. Un nomber 
pa e welanan keda puntra mil y un be: "Ta con, ta con bosnan 
ta jamé trobe? Con? Wencolokico? Mi si 'n po bini cla cuné. 
Ami ta jamé Boeis”. 

Mesita 


eeng Lagami mira. E cos cu mi ta bai contabo aki a pasa 
mas o menos bintitres aña pasá, pero mi ta cordé manera t/awe. 
Nos a forma un grupo di seis joncuman jen di ambishon, pone 
placa huntu y manda busca un sèt di wega di man, o sea, artículo 
pa ”goochel” na Merca. 

Como tres luna largu nos a practicá for di truco conocí di 
carta té con ta disparcé un mucha riba un mesa prepará. Dia 
nos tabata sigur di nos mes, nos a duna nos promé funshon na 
un club na Pietermaai, sigí pa diferente otro club tantu na 
Punda como na cunucu y cu siguransa di nos exito, nos a risca 
Roxy pa despues bishitá Bonaire y Aruba pa presentá nos wega- 
nan di man. 

Ta na un di e islanan ey a sosode loke mi ta bai contabo. 
Cabes di e grupo tabata Shon-Pe. Nos a skohele como tal pasobra 
su dedenan tabata mas largu cu di nos tur. Ami tabata su segun- 
do. No pa mi dedenan, sino como mi tabata blebe masha hopi. 
Pero lagama no drenta den muchu detaje. 

Nos a bai duna poco funshon na e isla cu mi ke men y 
nos a baha na un penshon. Nos presentashonnan tabata mashá 
gustá y hopi hende tabata informá nos ta cuantu aña nos ta 
presentando. Tabatin hasta duda cu ta Ju di Corsou nos ta. 

Di cincu dia, ja nos a duna shete funshon, mi tabata huntu 
cu Shon-Pe un merdia den cuarto areglando programa pa anochi. 
Un dje hobennan di nos grupo, cu tabata sinta haci laf den 
beranda, a bin bisami cu e señora-doño di penshon ke papia 
cumi. Mia bai tendé. 

Ata señora ta informami si nos sa mira destino tambe. 
Promé mi mes realisá, m'a hañami ta gaña: "Sigur! Pero nos 
no a bini pa esey. Nos a bini djis pa dibertí e pueblo poco. 
Miramentu di destino y otro cosnan strabagante por pone e 
hendenan haña miedu y apesar di esey, e ta hopi costoso y 
peligroso pa hende debil di selebre”. 

Mi no ta corda cuantu chicoti mas m'a tiré, pero resultado 
ta cu ela pidimi casi na rudia complasé é só. Ningun hende lo 
no sa e cos aki. E ta un muhe cu pór tene un secreto. 

M'a primintié di consultá promé cu Shon-Pe y djis ratu lo 
mi duné contesta. Shon-Pe cumi bou di harimentu a bini di 
acuerdo cu nos lo "mira destino” die señora pero sin nada di 
cobramentu pa nos no resultá den piscalát. 

Ata nos awor preparando un mesita” y practicá con lo poné 
lanta, pinta tres cabes di carpachi riba un sigaría bieu y loré 
den un lensu pretu, garna blaachi secu di carawara spañó den 
un skotter y strooi pujru riba nan pa e ”spiritu” come, cambia 

e pera di lus blancu die cuarto pa un blou y sera jalusí snók-snok, 
pone un blaachi'skrif riba mesa cu un potlood mará cu sinta lila. 

Shon-Pe a hunta su cara cu shinishi di sigaría y cai drumi 
manera un morto riba cama tapá bou di un paña pretu halá té 
na su garganta y cabes lorá den un tulband corrá. Den lavamano 
nos a pone un pida bela sendé. 

Despues m'a sali bai jama e señora, spiertando e pa drenta 
e cuarto cu lomba y piabou, pocopoco sin haci ningun sonido 
pa no spierta Shon-Pe como e ta den transha buscando contacto 
cu e ”spiritu”. 

¿AR M'a drenta promé, cu lomba y piabou como ehempel, 
pero haciendo mashá esfuerzo pa dominá mi gana di basha na 
gritu di harimentu. Shon-Pe esey tabata pió cumi. E tabata 
sacudí den cama pertando djente riba otro, lo cual a sali net 
manera ta den lucha fuèrte e tabata cu e bendita ”spiritu” 
cual ela bai stroba té den bom di rekentinpas. Mi pober ta tur 
na ansha pa Shon-Pe no laga bai. 

E señora a drenta manera m'a munstré y m'a hala e porta 
sera. E lus blou y e bela jorando den bom dje lavamano tabata 
duna e cuarto un aspecto mística. Cu mashá cuidou m'a hala 
un stul y pone e señora sinta na e mesa prepará. E pober a 
keda sinta na eifi asina mescos cu ora laga un webu balansá 
riba su punta. E tabata tembla manera un bara bèrdè di nervio 
y dado momento m'a haña duele di miré den tal estado, pero 
unabes cu a cuminsá mester caba cu e asuntu. Diripiente a 
drentami un sustu di corda kico lo ta e resultado si e casá mester 
bin tende dje spetakel cu nos a haci cu su esposa, pero m'a 
purba calma mi mes cu e pensamento cu e señora lo no atrevi 
na conta e casá nada. Mi tambe a sinta na mesa, 

Shon-Pe a lanta y cu wowo medio será ela jega sinta 
enfrente dimi, cohe e sigaria tené den larja un ratu moviendo 
su lipnan como den un profundo orashon cambou, sendé y supla 
tres huma y duna e señora e sigaría bisando cu stem profundo: 
”Haci mescos cumi”. 

Esey, mi ta kere cu nunca di su bida a huma, a pone e 
sigaría na boca, hala y cuminsá tosa. Net e momento ey, pa 
suerte, un gai a canta bou dje bentana. M'a salba e pober señora 
for di e sigaría y hala tres huma mescos cu Shon-Pe y pagé 
despues den e skotter cu blaachi secu garná. 

E gai a bolbe canta y mi pulmón a hera di rementá ora 
Shon-Pe a lanta para hisa su brasanan na larja y bisa serena- 
mente: ”Cantun gajo cantun dos tablum mesiwa spiri-spiribul 
en presencia suri”, o algu por estilo. Caba ela sinta trobe cu 
su cara manera la-muerto en persona. 

Dirigiendo na e señora ela ordená esey: Pone bo man 
drechi plat riba mesa y tene bo pols pero no primi e mesa duru 

Ora mi haci e spiritu un pregunta, si e ke bisa ”si”, e mesa lo 
lanta, pero no tin nodi di spanta pasobra nada lo no pasa.” 
Nos tambe a pone man casi na rand dje mesa y tene pols cu e 
otro man, pero di tal manera cu un dede ta keda scondí bou 
di e rand pa ora e man hisa, e dede ta lanta cu e mesa cual no 
tabata tantu pisá. Nos a ensajá esey di antemano, sabiendo cu 
e señora lo no nota cu ta cuater dede enbes di cincu ta rondó 
di nos pols. Esey a resultá tambe. 

...... Son-Pe a dalmi un kinipí di wowo djispou, hisa cara 
na larja y puntra cu stem dramática: ”Sunsurun bo tey? Sunsu- 
run bo tey? Si b'a jega sunsurun bisa nos sunsurun!” Anto bou 
dje mesa su pia a mishi cu dimi, loke ta nifica "lanta mesita”. 
Wel, mi no por splicabo cara dje pober señora ora nos dedenan 
scondí bou di nos pols a lanta e mesita. Mi tabatin miedu pa 
e señora no dal un gritu y cai flou. E pober a sera wowo y pèrta 
cara mientras sodó ta core tra'i su oreanan. Mi ke cu ní mi rosea 
e no tabata hala. 

Pero Shon-Pe, manera un diablitu en persona, a continuá: 
”Sunsurun kabhoo, sunsurun, bo ta permití e señora sá loke bo 
sá, sunsurun ?”” 

Nada no a pasa, Shon-Pe no a tochi mi pia pues e mesita 
no por lanta. E señora a habri wowo y m'a nota desepshon, 
mesclá cu sustu den su bista. Shon-Pe a cuminsa roga: ”Sunsu- 
run catjore sunsurun, e señora aki laga nos complasé, si no por 
cu tur, maske ta shete. Catjore sunsurun, laganos complasé”. 

M'a sinti un kram den mi barica di tantu tene pa mi no 
grita hari. Shon-Pe su pia a mishi cu dimi y e mesita a bolbe 
lanta. E ora ey nos a kita for di e mesa y m'a hala e skotter di 
blaachi secu garná pone dilanti e señora y pidié laba su mannan 
como si fuera ta cu awa, mientras Shon-Pe a lanta cana manera 
burachi bai drumi riba e cama trobe y tapa tur su curpa bou 
di e laken pretu. Ela keda un bulto ta sacudí, di harimentu paden 
naturalmente. M'a bisa e señora cu ta den transha ela bolbe 
drenta. Sintiendo cu mi tambe lo no por a dominá mi mes 
muchu mas, m'a kita e cinta for di e potlood y entregá e señora 
papel cu potlood pa e bai den su mes cuarto y skirbi shete 
pregunta di loke e ke sa y bin entregele nami, como e no por 
ta presente ora e spiritu ta dunanos e contestanan. Asina ta clá 
lo mi jameé. 

Pápa sodá, nervioso, anshá pero contentu cu e ”spiritu” a 
aseptá y e ceremonio-fregatorio a caba, ela sali cu cuidou sera 
porta su tras. 

Apenas e porta a sera, ma bula cohe un cusinchi hinca mi 
cara aden y laga mi curpa cai riba cama. M'a hari, m'a hari 
té jora; m'a kere sigur mi ta cai flou, asina tantu m'a cansa 
di hari. Shon-Pe esey no menos. 

A dura basta ratu pa nos a bin calma poco. Net mi ta lanta 
habri e jalusínan pa nos haña poco hairu frescu, un hende a 
bati na porta. Shon-Pe a bula den cama hala tapa curpa. Tabata 
e señora cu a trece e papel cu su preguntanan, Ma tuma e papel, 
bisele cu aki mei-ora lo e haña tur contesta y sera e porta purá 
pa mi no dal gritu di harimentu den su cara. E pober. 

Nunca di mi bida mi por a kere cu t'asina facil sa gaña 
hende cu ta kere den web'i gai. Awor, ban lesa e preguntanan. 

stuer E preguntanan tabata skirbí cu letter clá y bunita, 
manera pa man di un mucha di vierde klas. Si tabata necesario 
duna un punto pa su skirbimentu, sin duda lo m'a duné un ocho. 
Sabínan sa bisa cu kí ora bo haña un hende ta skirbi bunita, 
su sintí no tin muchu cos aden. Ta parsemi berdad tambe. 

En total tabatin shete pregunta manera Shon-Pe a pidi e 
”spiritu”. Nan tabata nétamente loke nos por a spera di cualkier 
hende. 

E di prome pregunta tabata: Mi ta puntra si mi cas ta bon. 
Nos contesta tabata naturalmente: Perfectamente bon. Entre e 
matanan di leli na porta di curá dilanti, tin únu di mashá balor. 
E ta kita tur mal airu for di porta, pues cuida nan bon pa e 
no muri. 

Segundo pregunta: Mi ta puntra si mi negoshi ta bai bon. 
Kico otro nos por a contestá cu: Bo negoshi ta nechi y honrado 
y e ta bai mashá bon. Pone poco placa un banda pa bo duna 
bo penshon un ferf pa atraé bista, principalmente e parti dilanti. 
Berde clá y corra kimá ta duna mas exito. 

Pregunta number tres tabata di spera: Mi tin hopi enemigu? 
Facil pa contestá. Ken no tin enemigu? Nos a contestá: Sigur 
bo tin enemigu, pero no di muchu importansha. Nan ta envidiábo 
como bo no tin mester di nan. Si nan asercabo pa ajudo, nó 
trata nan malu, pero di únu di nan bo mester tene poco cuidou. 
E ta mashá binidó di bo cas. No confiele tur bo secretonan. 

Di cuater pregunta sí a dunanos poco dolo'i cabes, pero nos 
a bini cla cuné. Ela puntra: Mi ke sa si mi esposo tin hende afó. 
Nos a contestá: Bo esposo ta fiel, pero tin ún dama kende abo 
nó conoce, ta purba gana su cariño. Nó pa su persona pero pa 
su propiedadnan. E dama sabi mashá bon cu bo esposo ta mashá 
devoto na abo, pesey e ta purba gañé cu amor. No preocupabo 
nada, pasobra bo esposo no ta haci caso di e dama. 

Pregunta number cincu: Mi esposo tin hopi enemigu? 

Mi tabatin gana di contesté cu un pregunta di: bo ke bisami 
ken no tin? Pero nos a dicidí na pone: Bo esposo tin seis enemigu, 
entre nan un homber cu tempu bo tabata señorita tabata stimabo 
mashá tantu, pero nunca tabatin e curashi pa declarabo su amor. 
Té awe e ta odia bo esposo como su rival pero siendo un cobarde 





a 21 


y buraché, boso no tin nada di teme. E otronan ta envidiá boso 
uegoshi como di nan no ta florece mes bon. 

Di seis pregunta: Mi ke sa futuro di mi junan. 

Nos contesta: Boso junan tur ta bon y salú. Esun muhé 
nas grandi lo studia y bira maestra di scool. E di dos lo bai 
studia na Hulanda y graduá como partera. Bo ju homber lo 
dunabo poco doló di cabes den principio como e ta mashá 
amante di música y tin deseo di bira cantante. Lo e bai biba 
poco aña na Corsou serca un tio pero cu su bintidos aña lo e 
bolbe aki, casa y sigi dirigi e penshon aki cu hopi ánimo. 

ps Ultimo pregunta tabata: Ki dia lo mi tin suerte den 
1otería ? 

I e contesta tabata: Aki shete luna, den luna di maart y 
den un anochi di diamars pa diarason bisbu di loteria, lo bo 
soña cu bo ta drenta un auto mashá bieu y manehá pa un 
estranhero. Trata na recordá su number y multiplicá esey cu e 
cifra shete y kita nobenta y dos afó. E resultado ta number di 
premio majó. No confia ningun hende esaki. 

M'a dobla e papel chikitu asina, hinkele den un sobre 
manchá cu tinta. Shon-Pe a cai drumi riba cama, bolbe hala e 
paña te na garganta y haci manera e ta den un soño profundo. 
M'a pone e papel riba su frenta y sali bai bisa e señora cu tur 
cos ta clá y e mester drenta e camber poco-poco cohe e papel 
cu masha cuidou como ainda Shon-Pe ta den transha mandando 
e spiritu na su logá trobe. 

M'a keda para afó mirele drenta spantá manera un mucha 
cu ta bai horta mangel y sali casi na careda. 

Un ratu despues cu nos a caba di hari barica jen, ata e 
criá di cas a bló, bin pidi pa mira su destino tambe. Ata cata- 
clisma. Tantu cu nos a roga e señora no bisa ningun hende e 
cos ey. 

Aparentemente e secreto tabata muchu dushi pa ela tené 
fa su só. Pero con ta haci nenga e criá? Pa bolbe haci tur e 
ceremonianan lo costa muchu tempu y ainda nos programa pa 
anochi no tabata clá, pues nos a dicidí pone e criá hura cu lo e 
tene e secreto pa su mes, como si e no haci esey, tur loke e haña 
sá lo por cambia y resultá malu pa e mes, Pa demostrá cu e ta 
hura, nos a ponele come un blaachi di olijfi cu m'a bai kita den 
curá. Bo mester a mira e pober su cara. 

Como e ”spiritu” no por tabata muchu leu, nos no tabatin 
nodi bolbe haci muchu ceremonia y nos a pidi e criá su pre- 
guntanan riba papel pa duné contestanan den poco ratu, loke e 
no a tarda di haci. Su letra tabata idéntico cu di e señora, loke 
no ta straño como e mes no tabata sa lesa ni skirbi. 

Den e preguntanan, esun más fascinante tabata: Mi ke sa 
ta di con mi ju muhe ainda no por a haña un casamentu. 

Nos contesta: No pasobra bo ju muhe tin poco miedu di 
combersá cu hende homber, pero tin algu cu ta strobé. Mi ta 
consehabo haci lo sigiente. 

Awe nochi nueb'or bo ta herebe tres blaadchi di flajra coló 
oraño y tira e warapa den un blekiawa grandi y laga esey para 
den serena te dies pasá di diesdos. En punto cuartu pasá di 
diesdos bo ta duna bo ju un sigaría pretu tene den boca. No 
sendé. Sali pariba di cas y bo ta duna bo ju un baño di pia te 
cabes. Ora e sigaría muha na su boca, e ta trapé y garné fíni- 
fini y keda para laga bientu mes seca su curpa. 

Despues, pa shete dia largu, bo ta duné un soppi sterki di 
kiwa y carcó, pero no muchu pica. Nó confia ningen hende esaki. 

Despues cu nos a duné su contestanan, nos a bin corda cu 
nos no a puntré unda e ta biba. No pa nada particular, sino djis 
pa curiosidad. 

eben Pa nó keda sin duné un krenchi ceremonia, m'a jamele 
den e cuarto y ponele sinta na mesa huntu cu nos. Shon-Pe, 
kende a bolbe disfrasá, a haci un orashon fregatorio. M'a pone 
e bela riba mesa, sendé y pagé trobe como tres biaha. Cada be 
cu mi paga e bela, segun e huma delegá ta bai larja, Shon-Pe 
ta lanta para haci manera e ta cariciá e huma y bisa: Sunsurun 
caholi caholi, pacarali paleu teu beu, sunsurun djakileco pucu- 
Us y un montón di chambonada mas. 

Contrario na e señora, e criá a span su dos wowonan mashá 
niwskir tratando na haña maske ta un swenk dje spiritu pa mira. 
Mirando cu Shon-Pe a cuminsa hañé poco purá, m'a corda riba 
un sigá bieu cu mi tabatin wardá den un valis chikitu, m'a bai 
cohe esey, sendé y duna Shon-Pe. Ela hala dos huma y pasa e 
sigá pa e criá kende, baké den humamentu, a morde e sigá 
cuminsa basha huma na blokki den cara di Shon-Pe kende a 
cuminsa sintié fogá. Ata su wowonan a cuminsa ta core awa. 
Anto e criá ta huma manera bapor di carbonstein. 

Pa salba su curpa, Shon-Pe a cuminsa tembla manera hende 
cu ta bai haña un delirio, ora pa ora mas fuerte. M'a pone boca 
na orea dje criá y bisé poco poco: ”E spiritu a drenta su curpa”. 
Esey tabata nos salbashon. 

E criá a hisa siga benta un banda dal porta habri sali bai 
promé m'a haña ocashon di bisé un cos. Shon-Pe esey a bai 
basha riba cama cu tosamentu. 

Despues cu ela bin calma poco, m'a tapele di pia té cabes 
bou dje paña pretu, pone e contestanan riba e bulto y bai jama 
e criá. E ora ey numa m'a mira con spantu a cohe su curpa. 
M'a bai hañé ta tembla den cushina y con cu m'a spliké cu 
nada lo no pasé, e no kier a bin cohe e papel di contesta den 
nos cuarto. Porfin mi mes mester a hiba e papel pe. 

Mei ora despues Shon-Pe y ami tabata bentá riba cama 

cu doló'i cabes, ata e señora a bin bati porta pa bisa nos cu su 
casá tambe ke mira destino. 

Cu mashá delicadesa m'a bin convencé e señora cu esaki 
no ta posibel mas como a costa nos asina tantu esfuerso pa 
manda e ”spiritu” na su loga, cu por lo pronto no por alcansé 
mas. Apesar ta un fabor nos a hacié como prueba di aprecio na 
su persona. Cuantu ta costa? Den ningun forma nos no por 
ricibí ningun pago. Unico cos cu nos ta supliké, ta tene e cos 
aki mashá mashá secreto. 

Realidad tabata cu e casá tabata un homber grueso y grandi 
manera un primu di Goliath. Cada un di su moketanan tabata 
parecido di un cócoleplá. 

Té awe mi curpa ta ril di pensa kico lo tabata di nos wesu- 
nan si nos a ponele sinta na e mesita pa mira su destino. Casi 
sigur nos lo no a mira ní Corsou nunca mas. 


Enfermo 


ae I m'a bin tende cu Chin ta malu na cama. Mia pone 
tur deligensha un banda pa mi bai busca su drechi pasobra ta 
mi hendenan cu semper a kémi mashá masha tantu. 

Ora m'a jega puntra Fil su casá pé, Fil a bisami drenta 
camber serca dje numa como ta un ratu pasá Shon Ina tabata 
serca dje. 

M'a jega para na porta di camber mira Chin tapá bou di 
un klechi blancu halá te na su garganta, cabei plamá riba 
cusinchi, wowo será boca habrí ta hala rosea pisá. Anto rei cu 
e ta hopi gordo. M'a pensa mihó mi no lanté for di su soño 
profundo. Kisas e pober a pasa malu henter anochi. 

Net mi ta bira bai, ela habri wowo drei cara mirami y 
puntra: "Oh, tabo Wazo? Drenta no?! Min ta na sono, Shon, 
t'awor numa b'a bin busca mi drechi? Hal'un stul bo sinta”. 

Segun ela boltu un banda den mi dirishon ela keha: ”Hhaai, 
Wazo ju, e curpa ta manera cos cu 'n ke tende pami mas. Hhaai. 
Anto t'aworey Shon Ina ta seca mi, mi ta bisé cu ta straño cu té 

ainda bo'n pasa'kibanda. Mi ke cu ta or'e mi remedi. Rek bo 
kwe e fleshi cu e glasi awa pami. Hhaai”. 

M'a duné su pulchinan cu glas'i awa. Ela sinta den cama, 
guli dos tableta corrá y un boca di awa. Ta manera ta cuerde 
ela duna su mes. 

”Wazo ju, ta cu morto ca resucitá bo ta papia'ki. Si ba 
mirami djamars'ey lo bo'n kere cu lo m'a biba. M'a caba di 
pone cuminda atardi pa Fil, sali bai un ratu serca Tuda. Anto 
promé mi sali, Fil ta bisami no be keda muchu pasobra nos 
tin cu be tende reunion. Bo mes sa cu Fil ta gusta su reunionnan. 
Ta tur e ke tende. 

Na Tuda ma come pida bol'e manteca cu un kelki bibida 
dushi. Fei ora m'a bebe e cos ey tras dje bolo, m'a sinti cu en 
sintami bon. Mi ta sinta ta combersá cu Ma'Beca, m'a sinti clá 
con mi sun banda a cuminsa hinca manera ta un hende ta 
hincami cu feneta. Anto e ju homber di Tuda cu ta be casa ey — 
ma esta mala mucha no?, ta kí purá bo ta'tin? Anto mi ké cu 
Tuda mes 'n ta hiba ni trece. 

Ora m'a lanta foi mi stul, mi mester a tene pa min cai. 
O min po bisabo con m'a gana cas. Pa ochor Fil mester a core 
jama doktu pami. Doló a ponemi manera hende cu ta be bira 
loco. Pober Fil esey a bira mesco cu mucha chikí. Bló curi pariba 
curi pabou. Doktu a bin pasami un angúa na mi custía, Esey a 
bin calmami poco. E di ta mi nir ta iritá. Anto hesú e doktu ey 
ta cariñoso. Mi'n po comprondé ta con Helena ta bisa cu e'n ta 
gusté. Ma Wazo ju, prome mi lubida, kí bo ta kere dje elecshon 
aki? 

Ta ken a jeg'ey? Tida? Ai nò mi shon. Bisa Fil bisé mi ta 
na soño. Mi'n tin muchu gan'e papia aworaki”. 

Ela bolbe bira pechu ariba, hala e klechi sera wowo cuminsa 
ronca. 

Ora Tida a bai, nos a combersá como dos ora largu. Mihó 
bisá, Chin a combersami pasobra e'n tabata dunami dos plak'e 
boca. 

Despues lo mi contabo cuantu cos m'a tende na cama dje 
enfermo. 

Problema 


Lari Mi ruman dushi, ta kico ba kere? Cu tabo só tin 
problema? Ai mi shon. Bo por bien conformabo numa, pasobra 
bó problema no ta nada mas cu di ningun otro hende. Ta nos 
tur tin. Mes grandi, mes strabagante. Ta un edea cada hende 
tin cu di dje ta esun di más fastioso cu ta existí. 

Mescos cu ora bo djente cuminsa pica. Ora bo lenga pasa 
riba e buracu, ta parsebo cu un ninichi por bai aden, y ora bo 
buské den spil, ta kedabo straño. Apenas bo ta hañé mira. 

Ata dia Chola a pone djente falsu, a parsele cu esey tabata 
su problema di mas grandi den henter su bida. 

E kier a bai reclamá e dentista pasobra e kièr sa cu ta 
plancha robes ela haña. E tabata sinti su lipnan mitar meter 
for di su boca. Por ta midí robes? Por ta midí dje macacu grandi 
di proeftuin? Un kibucashon asina ta posibel? Ta con ta haci? 
Anto tantu cu nan a gabé e dentista? E'n por papia e'n por come. 
Mihó ela keda cu su boca bashí. Sikiera e por a mula riba ensía... 

Hose ta hañé den e camisa di mas pertá cu curpa por a bisti. 
Su alma 'n ta den su curpa. Ela fia e auto nobo di Dodo, djis 
pa blof hiba e mucha cas bira bini, kita pa un lamchi, skweer 
perde control baha den un buracu. Ela logra sali, pero e auto 
ta ronca poco mas duru cu un catapila. Moffer a bula. Esaki 
jama labatiba. E ta bló sera wowo habri cu e speransa di un 
dje mannan ey e spierta den su cama y bisa: ta soña m'a soña... 

Bibi ta scondí bouw'i cama. Su curason ta bati te den su 
orea. Ataaa, con e ta haci? Ela bai habri frishidel, un webu a 
cai kibra. Anto ta webu pa mamaai traha bolo pa madrina su 
casamentu. Con madrina ta haci casa awo?...... 

Ata Coto cu man na cabes. Loni ta bin tuma su placa di 
sam aweró, Chita ta pasa mañan mainta. Siman pasá ela lora 
Loni cu e'n bini cla ainda como tin hende cu mester bin paga. 
Ta di kita cincuenta fo'i placa di cas bisé tené tanten te mei-mei 
di luna, Chita awo? Cu kico lo e lora Chita? Ela primintié cu 
tur siguransa. Anto e homber no por biba sá e cos aki. Ma si 
e duna Loni cincuenta y purba lora Chita ta bini dezordu. Ta 
un cos a kedé. Gaña cai djimbi. Ma e por keda cu djimbi henter 
luna? Esaki sí jama...... 





Cos Malu 


Keng Anto Chebu ke pretendé cu no ta existí cos malu. 
Ta locura, imaginashon di hende. Ora hende tin miedu, e ta 
mira tur sorto di cos. 

Ami di cuné: dia cos pasabo lo bo sa. Wan di Chenda tam- 
poco no kier a kere. Semper ela bisa cu tur e cuentanan di 
spiritu ey ta pantomina. 

Té dia nan a sinti su falta un anochi, lanta mainta buské 
tur caminda, bai hañé den un mondi será jongotá den un cama 
di infrou sin por bisa ta di kí manera ela resultá eyden. 

Ta cu houru mester a habri caminda pa saké, pasobra e 
no por a ní muf. E tabata tur kens, ta bló mira leu. Despues 
cu nan a bin humé cu ”bai no bolberá” y hala su curpa cu 
brandewijn, ela bin papia conta kico a pasé. Ora e tabata bini 
cas, ela topa un mosa den caminda bistí manera hende cu a sali 
un fiesta. 

E'n perde pa gana, ela jega serca dje, cumindé, cuminsa ta 


combersé, purba haci co'i frescu cuné, ta bai tira man riba die, 


ata e mosa a somentá. 

A sali un toro grandi pretu cu cachu di candela. Wan a 
hañé ta core drenta mondi anto e alimá mahos ta ronca bini 
su tras, 

Ela core té e'n sa nada mas. E no por bisa con ela bin re- 
sulta den e cama di infrou ní e no por splica di con e no tin ni 
un rascu na su curpa. 

Mi no conocé Wan di Chenda, pero ta Tuyu a contami e 
cos ey. I mi ta keré tambe, pasobra Tuyu no ta hende disformal. 
E mes tin custumber di mira cos anochi y cos a pasé tambe. 
Ta pesey diesdosor no sa batié riba caja sin su scapularja. Tuyu 
sa contami cos mashá strabagante cu ta saca botón na curpa 
di hende. Ata bo sá ki ora e ta contanan mihó? Ora e tin dos 
bitter den curpa. Rei cu e ora ey é mes parse un spiritu di coco. 
Anto e ta span su wowonan cu di més ta grandi caba té nan ta 
haci manera cos cu ta bai bula afó. 

E sa precisamentu cua spiritu ta bon alma y cua ta mal alma. 
E bon almanan no tin cabes y e mal almanan no tin pia. Ela 
jega di contami di un caminda cu fás e sa topa asina tantu 
spiritu bolá riba otro, té ta hala e tin cu hala nan un banda 
pa e pasa. Un biaha ela jega di batinan cu skop mes. Pero esey 
si mi no a keré, pasobra ni cana e no por cana drechi. 

Toh nos a dibertí un ratu; bo'n ta haña? 

Regalo 


agoen Anto no tin nada mas fastioso cu cana busca un 
regalo. Bo ta drenta shen caminda djakibanda cana bira-bira 
sali pajabanda. Bo'n sa kico bo cumpra. 

Ta mi comader ta bai haci aña. Min sa kico mi regalé. 
Aña pasá m'a hañami den e mes un cataclisma. Mi no por duné 
un co'i loco pasobra e nó ta hende spektakel y pa mi regalé un 
kí-cu-tá miho mi bai cumindé mi man bashí. Pero ún cos ta 
sigur. Mi por duné un blokki di diamanta mes, pero si mi no 
haci acto di presencia, e ta capás di manda bisami sin ningun 
clase di compromiso: ”Bo sabi muchu bon cu min tabatin 
gan'e cos. Mi tin mas aprecio den boso y e muchanan cu e regalo. 
Mihó b'a utilesé na cualkier cos necesario pa mi ihá y boso a 
bini mi cas bin tuma un salú. Si tur mi conocínan a haci mescos 
cu abo, mi por a bien keda sin haci aña. Amen”. 

I maske cuantu exuso mi manda, tantubal. 

Sigurno. Asin'ey ta mi comader, 

Ma e cos aki ta ponemi corda tempu di haci regalo cu un 
cahita di tres habon dushi cu ta hole sebu bieu pa nobenta cen 
o un fleshi di ”blijfhier”, un aw'e-hole cu ta rabrac bo nanishi 
pa un chilín na e pacus sucú di un entrada só cu un borchi 
asina grandi ”Potoshi e Hijos”. 

Como mucha cu ricibí bo por a conta cu diferente glas) awa 
cu ta bai wardá bou'i cama pa cacalaca bruj aden. Beker coló 
di plata lombrá manera spil cu segun dianan ta pasa ta dof bira 
pretu den cashi pa despues bin sirbi como asbak di papa. Feneta 
di dashi cu bo ta perde diadumingu mes riba caminda pa misa. 
Dashi di elastic di ún lenga cu asina bo bira skina bo ta kita 
dobla hinca den sacu pa bo amigunan no trek bin laga dal na 
bo corocoro. Sèrbètè pa bai warda té dia bo siña cuida e shimis- 
nan bieu di mama. I hopi habon, pujru, len'chikí, mea, pero e 
regalo di más bunita y di más apreciá ta di bo tío, un bala di 
elastic asina grandi cu manisé mes mama ta pasa cuchú aden 
pa bisiñanan haña ordencia. 

Dia m'a casa, e regalo cu más a hala mi atenshon tabata 
un teblachi pisá grandura di un bom di stul. Bou di e glas 
tabatin pintura di flor tur blikjá. E rand di trali-trali y e dos 
mannan coló di nikel tabata jená cu pleki-pleki frus y e alimá 
tabata hole stinki cacalaca. 

Un siman promé m'a mira unu mescos, kisas ta esey mes, den 
porta di "Mama cu Papa” riba Dempel como resto di un baratío. 
Lo bo no kere, pero té awe mi tiné wardá como un recuerdo. 

Ta regalo di un maachi bieu cu m'a jega di haci un fabor 
cu a jega na su ora di mesté y cu tur su rikesa di un florin 
kier a munstrami su sincero gratitud. Dios descansé. 

Cabei 


me Bo mes conocemi mashá bon cu mi no sa kere den 
web'i gai ni min sa spanta pa co'i loco. Mi no sa si ta pasobra 
mi ta parí na sacu ni pasobra mi ta ohochi, pero fo'i tempu mi 
ta cana ki ora cu bo ke den anochi o pasa den e hanchi di mas 
sucú banda di santana, nunca m'a mira ni tende nada cu por a 
ponemi spanta. Pero awe mainta, ochor y mei, di-dia cla, cu 
solo ta kima, m'a hiba un sustu inesperá. 1 ta kico bo ta kere? 

Un señorita, e ju muhe di Dolorita. 

Net na e skina dje chines cu tin e laundry Tin Sang Fung 
ey m'a dobla hanchi topa cara-cara cu ne. E tabatin bistí un 
bibop corra cu un blusa sin manga cu strepi-strepi heel-corra- 
maron. Na pia e pargatanan bordá cu sajet cu nan pong-pong. 

Loke a spantami ta e cara huntá cu crema y e cabeinan 
lorá den e barinan di plastic coló roos rondó di su cabes cual 
a keda ta balansá peligroso riba su garganta fini. 

Keremi, prome momento m'a miré pa un picapíica gigante, 
un araña venenoso di den era di monstruo shen mil aña promé 
cu Cristu. Mi ta sigurabo cu si tabata anochi lo m'a core té bula. 

Lo e mester a ripara cu m'a spanta, pasobra ela hari chikí- 
chikí jamami morru den djente, dalmi un jangá forsá y sigi 
su caminda. Mi'n por a dominá mi mes di sigié cu bista. Apesar 
mi'n ta cacalaca tampoco. Despues mi mes mester a hari mi 
fantasia. 

Aña 1962 nos por jama ”era di cabei”. Sexo debil a entregá 
nan bida den ”hacimentu di cabei”. Mundu por bira banda robes, 
ta e cabei ta e cabei, Si bo mira cu ki entusiasmo nan ta drenta 
den lucha contra cabei, bo ta keda acombrá. Maske despues di 
cada pelea nan haña sentebú. 

Doys mi compér a keda mashá disapuntá dia ela bin tira 
un tek akibanda. Ela keda cu gana di mira un negrita cu su 
dundu o milena, pasobra ta "kul" cu nueva ola y poodel-cut so 
ela topa den caja ta cròs fula-fula cabei cada sincu-seis meter 
cu nan cana o dilanti cuá glas di show-case cu nan pasa. Anto 
tin be e oreanan tur na pleki-pleki pretu caminda e peña di 
sacrificio a slip. 

Mi sa puntra mi mes ta kico tin di fula tantu asina, pasobra na 
e moda cu e cabei ta, pa parcemi cu ta nan mes a bruhé. Tasina ta 
moda. E cabei mester ta pa su cuenta, anto bo ta keda nechi. 

Antes tabatin: dundu, milena, lembe, corona, sibojo, kokchi, 
flektu, banana, cabei habri, rab'i cabai, kler y bukel. 

Awendia ta: farah-dibah, grace-kelly, jacky-kennedy, poodel- 
cut, boy-cut y pa-su-cuenta-cut. Mi ta admirá damanan pasobra 
awor sí ningun hende no por nota cu nan a peña o laga. 

Bautismo 


Gebees Ki ora mi corda e fiesta di bautismo ey, mi tin cu 
hari. Bekita a combidami dos siman delantá. E ta bai batisá un 
ju di su amiga mashá jegá di dje. Ta mainta e ju ta batisá y 
nos lo keda henter dia. Foi seis'or di mainta mi ta bistí maner'un 
keke sinta den beranda ta spera nan pasa buscami. Mi tabatin 
solamente un webu herebé cu un koppi'koffi pretu riba mi stoma. 
Mainta tempran mi'n sa gasta muchu cos. Ta te banda di nuebor 
diesor asina mi sa desajuná. 

Cuartu pa shete nan a jega. 

Bekita sintá dilanti den e auto. Asina un sombre maner'un 
parasol coló krem cu jarda di net ta basha den su cara diki di 
pujru, boca corra manera un cajena dobbel y renchi'shangilié 
na orea. Cu su stem interesante manera semper e di cumi: 
”Wazo ju, mira unda bo po hinca bo curpa”. 

Mei-mei di Bekita y e shafer cara será maner'n cacu cansá 
di saca sambechi, tabatin caha y hopi rekesitu, probablemente 
cosnan dje ju. 

Parti patras tabatin Dolorita, un mosa soltera cu ta lucha 
contra edad, Sara cu su casá William y un señorita hoben cu 
jama Nilva. E mucha su cara a keda manera un tomati inanu 
bou di un seru di cabei. . 

Cu mashá trabou m'a bin haña un logá entre William y e 
bonder di karkas di Nilva. Nos a bin laga sali. 

E airu frescu di mainta a dunami hamber y ora nos a jega 
e cas banda di cuartu pa ocho, prome nos baha m’a pidi Bekita 
busca poco koffi pami. Ta nos a lanta nan fo'i soño por bisa, 
pero sin gaña, m'a haña un koppi'koffi puru cu su manteca 
riba dje. 

Auto di padrinu a jega. Nos a keda sinta bou dje ramada 
pabou di cas y banda di mitar'i nuebe ju a sali pa misa. Diesor 
nan a bolbe y hende a cuminsa jena cas. Empifajer a cuminsa 
grita. E prome disco tabata El Bonbon De Helena. 

Dams cu heernan a cuminsa bira rond den sala, mas hende 
ta jena, piesa ta cai, sala ta bira pertá, ora ta hala, calor ta 
mata, doño di cas ta cana cu vergrootglas busca su compernan 
pa ban dal un bitter den un camber será, sobrá invitadonan boca 
ta seca blancu. 

Den e casita parti patras, tres maachi ta casca batata 
comentando riba e soppi dushi cu nan a cushiná aña pasá na 
ricibimentu di un ju di un tal Gjermina. Un'or ta bati. Mi man 
a cansa di bati dominó y mi lenga a plak den mi shel'i boca. 
Dosor mi tabatin bastante sapatu pa lanta un nogoshi. Hende- 
nan a balja té bira shinishi. Mi stoma a grita té bira heers anto 

manera pamalu un djispi a pone un disco bieu di El Anacobero: 
Arros con pollo pa fricasé. 

Den esey mi ke tende un beheit di otro mundu. Corementu 
den curá. Dono di cas cu tres mucha y dos muhe tras di un gal 
anto un cachó mará na cabuja ta juda nan cu gritu. Galiñanan 
ta canta protestá contra tal hecho. Dams cu heernan a lebumai 
baljamentu bin para mira. Un homber tur na blublek a bin juda, 
ata gai a bula bini den su direcshon, ela trompecá riba un bleki’ 
lechi cai larg'abou den e tera corra manera pujru. Tur hende 
cu gritu di harimentu. Porfin a bin changa e pober gai y mei 
ora despues ela bai wea. 

M'a bolbe tira dos wega di dominó. Mi hamber a hui y cu 
algun cabra m'a pasa tres sapatu. Nan wowo sucú di hamber 
no a ripará nada. 

Cuator Bekita a dunami un seña scondí y den un camber 
será m'a bebe un awa cajente cu dos snechi'pan segun Padu su 
disco ta canta: Abo só. 

E bautismo ey, ni maske mi ke mi'n por lubidé. 


Picnic 


Eta Loke mi ta bai contabo aki a pasa mas o menos dies 
aña pasá. Banda di mi cas tabata lantando un conhunto di poco 
hoben jen di entusiasmo y fé den nan talento artistica. Nan 
tabata ensajá pa bibu cu morto, tur dia casi, buscando perfec- 
shon, cambia cantante cambia tocadó y despues di mas o menos 
seis luna asina nan a bin considerá nan mes den condishon pa 
presentá na publico. 

Nan a bai radio, machicá nan piesanan, hendenan ta criticá- 
nan, caba cu nan, pero nan no a perde curashi y despues di dos 
luna presentando na radio, nan a bin haña nan promé oferta. 
Un señor a combidánan pa toca na un picnic. Ta di compronde 
cu nan por a bira loco di contentu. 

Mi tambe tabata invitá na e picnic. Diessincu florin pa 
heer y shetesincuenta pa dams. Organisador dje picnic tabata 

conocí pa un homber fregadó y ”gato”, sinembargo casi tur 
hende cu ela combidá, y tabata hopi, a tumaden, kisas pa e 
sensashon cu e picnic tabata primintí. 

E picnic lo tabata na San-Pedro. A keda pa sali ochor y 
manera semper ta di spera, nos a bin sali nuebor y algu. 

Jega San-Pedro, conhunto a cuminsa stèm sperando riba e 
piano cu a kedatras, diesor piano a jega, bolbe stem di nobo, 
hendenan ta cana bai-bini grawatá cabes té porfin conhunto a 
cuminsa toca. Parehanan a bula subi dansflur. 

Conhunto ta chambucá su piesanan, heernan ta bló peilu 
dirishon di bar, té porfin mitar'i diesun a parti promé bitter, 
un whisky-soda of soda-whisky sin ijs, un cos manera awa cu 
a laba glas di bibida. Pero ela kita sed. 

Binti minut despues a bini su sun pia, enditu. Diesunor 
nos a haña un sanwich, delegá manera dos blaachi'papel riba 
otro cu un mi'n sa kico di smeer aden. Mitar'i diesdos tercer 
soda-whisky. Conhunto ta pifja sin misericordia. Parehanan riba 
dansflur ta gancha otro duru pa no cai di flakesa. Dado momento 
un hende a grita e tin hamber y tur otro a buta man na stoma. 
En bloke a bai riba e organisador y cuminsa tranca cuné pa 
cuminda pero cu tacto ela calma tur, bisando cu e kokki ta na 
caminda. 

Conhunto a floha. Un cabajero a bin ofrece su mes como 
kokki. Dos dams a bin reforsé, Organisador a cuminsá hañe den 
paña. Ela bin saca un wea grandi y algun paki di aros. Mientras- 
tantu ora ta hala. Unor ta bati, ta un wea di aros tin na candela, 
heernan a cai sinta mei-mei di dansflur grita en coro: nos-tin- 
ham-ber-nos-tin-ham-ber. Organisador a purba calmanan cu un 
whisky sunú, un dams a exigí soda cu ijs, un heer a grita manera 
almamalu demandá su placa bek sino-fono. Un otro a puntra 
cu ta aros secu nan ta bai come como e no ta mira nada di carni. 
Ata doño di picnic a saca un otro wea ta jena cu awa, saca tres 
paki di soppi tira aden. Ora a puntré unda e carni ta, ela bisa 
cu ta e kokki mester bini pa mata e cabritu, un pober bestia 
flacu secu tristu y pashimá, manera cos cu mali pechu, mara 
casi pa horca na troncon di un palu. 

Den esey a drenta e hendenan un panico. Poco tipo burusi 
a cuminsa burdugá cu otro, damsnan na careda, e tiponan a 
atacá bar, bartender a plama na catuna, corementu pakipaja, 
gritu, zundramentu, ata nan ke dal doño di picnic, amigunan 
cu parti den e asuntu ke defendé, damsnan ta grita ranca nan 
joncuman, tocadónan cu instrument bou'i brasa, den bar bibida 
ta core, dos tipo a habri botter di serbés laga basha riba dans- 
flur, free-for-all ta na punto, ata nan a lastra piano pone drumi 
mei-mei Cai sinta riba ta bati cu skop, un bon alma a corta 
cabuja dje cabritu, un baranca di piedra a dal wea di aros tumba 

fo'i candela, corementu, mi tambe na careda a drenta auto plama 
paña bai. 

Despues m'a bin tende con a para. Doño di picnic cu su 
compinchinan mester a hui pa scapa curpa. E tiponan a raza e 
logá exigí nan placa bèk sino-fono, ai, nan a splendu cos foi 
otro. Tabata un picnic di kita sombré. 


Harmonia 


Ta nan tres ta biba den cas. Cleoda, Victoria y Ulja. Cleofa 
ta flacu manera un tabla di strica sin furu pero cu stem di 
klok'i fiernu. Victoria ta gordo manera un boco di rom y contentu 
tur ora bai. Ulja esey ta manda cas. E ta mashá saksenu pero 
den su stem tin un autoridad cu ta pone e dos otronan traté cu 
mashá respet. Apesar semper e a mashá na su punto. 

Cleofa cu Victoria no por parti un pan cu otro. Un musca 
bula, nan ta pleita come otro bibu. 

Ajera mainta nan a haci un dezordu di otro mundu cu ní 
Ulja no por a calmanan. 

E pleitu a cuminsa pa motibu cu Victoria a fia peña di 
Cleofa y no a limpia e peña despues. Cleofa, mirando e peña jen 
di cabei riba toilet, a bira maner'un tiger falsu: "Mir'un lacrana 
sina. !Victoria!”. 

Un pushi blancu cu streki na garganta a spanta bula 
bentana bai. Victoria a rosponde calmu fo'i den cushina: ”Ta 
kico? Ta ken a muri?” 

Cleofa a bai riba die manera un funsucu: ”Mirakí muhe 
burdá, min tahabu no pone bo man plegá riba mi cosnan? E 
peña cu b'a laga shushi stinki tur na cabei cu casca bentá riba 
toilet, ta pa ken come?” 

Cu cara inocente Victoria a contesté: ”Aaami? Cua peña? 
Mi'n sa mishi cu bo potoshinan. Ta robes bo ta”. 

Cleofa a keda para ta mira Victoria cu wowo di un dragon 
chinés cu ta scupi candela y cu djente pertá riba otro ela menasé: 

”Cu'n ta Dios mi ta corda, mi ta kwe e peña shushi fregé den 
bo smul bo sa?!” | 

Victoria a hari falsu asina, bisando: "An mi shon dushi, 
bon po lagami na pas? Corda bon ta na man'i doktu bo ta. 
Lagami ketu pa ora mi nister bon dal abou cai djimbi ribami. 
Bai, be baña bo curpa baha preshon”. 

Caba ela sali di porta di cushina bai benta awa di laba cos 
afó laga Cleofa pará ta scuma. 

Ora Cleofa no por a wanta mas, ela bira bai den e camber 
baha su rabia riba e peña. Ela kibré chikí-chikí, zundrando cu 
stem medio jorá: "Mi ta bai, awe si mi ta bai fo'i dje monte- 
cristu aki, Mi'n lanta den chiké, mi'n po biba den chiké. Keda 
cu bo sarna bo so. Ami bo'n ta pega.” 

Anto ela habri cashi di paña cuminsá cohe su shimisnan 
benta riba cama. 

Ulja a cana drenta. E tabata cose den e cuarto padilanti. 
Ela tende Cleofa cu Victoria den otro pero e'n haci caso. Ta cos 
di ur dia. Pero mirando Cleofa ta supla huntando su cosnan, 
ela puntra: "Ta kico ta pasando cubo, Cleofa?” 

Cleofa, dominando su hemud: ”Kico ta pasando? Awe mi 
cana a jena”. Victoria a drenta cu un cara di diabel malucu. 
”Porfin. Dios gracia”. 

Cleofa a bira loco bula riba Victoria manera un araña riba 
un musca, gara den su cabei, jobé poco boftá den cara. Victoria 
a gara un man di Cleofa, ata nan ta suta otro, Ulja a bai kita 
haña moketa den cara, bril a cai, ela sac pa cohe bril, Cleofa 
cu Victoria a trompecá riba Ulja basha'bou, Victoria den su 
furja a mira Ulja pa Cleofa harté un moketa, Ulja a tiré unu 
pa defensa hera michi kwe méme dal Cleofa trai garganta, gritu, 
dezordu; Benny bisiña a core drenta bin kita, ata Cleofa a dal 
Benny cu pochi pomada, Victoria tambe a tuma pober Benny 
aden, nan dos contra Benny awó, Ulja ta gatja busca bril, ai, 
Benny a hañé ta bula bentana pa scapa su bida. Un dezordu 
di otro mundu. 

Pero atardi m'a pasa mira tur tres sintá bon mucha'sina 
banda di otro ta mira television. Nada 'n pasa. 

Fiesta 
EEN Ai lubida! 


Bo sa kí jama hañabo riba un sala bon reimu, un dams lihé 
manera un pluma di abetrus ta cologá den bo brasa, anto un 
bon djersben ta basha un danson? 

Bo lensu di kanchi perfumá ta djis lur fo'i bo sacu di baachi, 
bo sapatu di felàc punta fini, ai keda ketu ruman. 

Bo ta cana sala di punta pa punta anto e mosa cangando 
su saja di bistí largu di tafetán ros, un asmit dobel ta jora den 
su milena, mi tata dushi, bo por laga di tira un flor den su 
orea?, pa e bira cara cortabo un wowo di "no tormentami”, 
primi bo man apojá su mes poco mas den bo brasa...... ai, mi 
curason ta dal un stik di corda mi tempu. 

Anto ora e piesa caba bo ta lèi e cu mashá delicadesa asina 
hibé na su stul, boso ta combersá, hari, tur hende ta contentu 
cu otro, sin co'i macacu, ai. 

Mañan ta net ocho-dia cu m'a bai un fiesta, esta, loke ta 
carga nomber di ta un fiesta. 

M'a jega net na momento cu un stem curú tabata raspa 
haló-haló den e louspiker di trektu cologá pafó na un punta 
dje dak. 

”Haló-haló-kot-kot-kot, dono di cas ta pidi heernan pa 
complace tur mucha muhe. Tin hopi cu nó a balja ainda. Corda 
bon cu ta nos tur a bini pa gosa. Señoresnan...... 

Un stem poco mas pisá, probablemente dje doño di cas a 
interumpí e papiadó cu: ”...... No balja cu e bunitanan só, balja 
cu e mahosnan tambe”. I kitando boca for di e micrófono: ma 
ta claru no, mi'n combidá nan pa bin...... e 

Un disco a cumnisa hasa na cantu manera ora pone dies 
mochi-piscá muá pareu den un panchi grandi; trompetnan a dal 
aden manera ora fièrnu ta anunciá jegada di majordon, sigí pa 
stem bleki-bleki dje cantante: yo no quiero piedra en mi camino 
yo no quiero piedra en mi camino...... 

E heernan cu tabata pará afó na grupo-grupo a start sali 
casi pa dal otro tumba, drenta sala jega dilanti dams cu ta 
lanta automáticamente, pasa man gancha-hala-mara-hisa cu 
apenas e hilchinan largu ta mishi cu suela, keda cocobjá ey mes 
ey mes manera un tatí den un pilón; e dams cu un cara di 
”con-cu-bo-ké-mi-ké” y die heer ”e-trabou-aki-ta-hustá”. Ni un 
pia di palabra cu otro. 

Caminda e piesa a caba cu nan, a habri man laga dams pa 
dams su cuenta, tumba pafó secando cara cu lensu. 

Mi di: ai no mi shon; e cos aki 'n ta pami. M'a pasa largu 
bai patras, cal sinta combersá cu un paachi bieu, dal un bitter 
keda riba esun pia ey te ora m'a bai cas. 

Bishita 


Dia-bierne mainta nueb'or Nena ta labando paña den 
curá ora ela tende un jamamentu na su porta di cas. 

Ela seca su mannan na su saja y drenta di patras bai mira 
ta ken, habri porta topa cu su comader Petra, rondó manera un 
barí, sperando su di cuater, cu un chikitin di un aña cargá y 
dos ju homber pareítu pega na su banda, esun mas grandi cu 
un tas di papel tené na man. 

Aunke strañá die bishita asina tempran, Nena a ricibí nan 
cu: ”Oh Labo comer? Drenta no?! Muchanan cumbai?” 

Y cariñando e juchi: ”Estun juchi gordo bunita. Bini! Bin 
cumindami!” 

Ela habri man pa tuma e ju pero esey a dal tene duru na 
garganta di su mama y traha boca pa jora. 

"Mira boca mi shon. Bon ke bini seca mi bo laga. Mi ta 
kita e shimis bunita ey fo'i bo tambe”. Y dirigiendo na Petra: 
”Comer ju con ta? Bo ta keiru”. 

— ”Ai asin'ey comer. Cansá sin core. Cumbai tur hende?” 

”Tur ta bon danki comer. Cornes a bai trabou y e mucha- 
nan tur ta na scool. Ta ki bientu a tira comer aki banda? Sinta 
no?!” 

Comer Petra a laga su curpa baha pisá den un stul y pone 
e ju sinta den su scochi. 

— ”Hhhésusejh! Bin sinta Frenki! Bosonan sinta! Boy laga 
Frenki sinta band'e bo! Asina. Esta rabu pa lidia, no comer?” 

”Anto comer ta'asina gordo”. 

— ”Comer ju lagami. E gorduranan aki ta caba cu hende. 
Anto hesú ta haci calor e dianan aki”. 

”Mashá. Tur hende ta keha. Tramerdia'sina 'n tin hende 
pa risistí. Comer a sali kwe hairu tempran”. 

— ”Comer ju, ta'jera mi ta bisa Tuju mi tin cu bai busca 
drechi comer. Ta cada be mi ta traha biaha ma semper mi ta 
hañami strobá. Cu'n ta un cos ta otro”. 

"Mi ta compronde pa comer. Ora bo tin ju bon por sali 
con-ke con-ke”. 

— ”Comer keda ketu. Anto hesú nan ta cansa hende mi 
shon. Bo'n ta haña un chens'i move. Awe sí mi di lagami pone 
pia'bou bin busca comer su drechi pasobra djawe Dios sa ta te 
ki añ trobe. Sinta ketu Frenki, no mishi! 

"Maia lubida'i puntra comer pa Tuju. Con ta cuné?” 

— ”Tuju ta bon danki comer. Ela manda mashá cuminda- 
mentu pa comer. E dianan aki e ta na cas cu ferlòf no y mi dí 
lagami probechá...... Boy tene Frenki. No lage baha pen” haci 
malu. Esaki ta pidá comer”. 

”Si? Anto e'n ta munstra. Ai no. Un joncuman nechi asina 
'n por ta mala mucha”. 

— ”Comer ju stop. Ta joncuman sin compromiso esaki”. 

Nena ta tene bishita, ma e ta blo pensa riba e pañanan. 
E ta anhelá pa comer bisa kico ela bin haci pa caba pasobra 
ainda e'n desajuná. Ta un kopi kofi só e tin riba su stoma. Ma 
na e moda cu comer a cai sinta ey no ta munstra cu e tin edea 
di muf mas. Y no tin nada pa ofresé tampoco. Ta ún boter di 
limonada tin den frishidel, ma ta con ta haci partié den tantu 
apostel asina? 'n Tin moda pa bai tienda tampoco pasobra ta te 
mañan Cornes ta cobra. Djo laga nan 'n keda sinta te merdia. 
Ta pida piscá sobrá djajera tin. Ma nan 'n spiérte cu nan lo 
bin haci bishita, anto asina tempran. Ma ta muchu no! Hende 
sá haña hende. 

”Comer ju, b'a bin haña cas ariba-bou. Ta paña mi ta” laba, 
pa ora mi caba mi pone cas poco na ordu. Ta cuantor tin ey? 
Oh oh!? Mitar'i diés caba? Creen Dios padre. Anto ainda mi'n 
sa ta ki ta come merdia”. 

— ”Am'a laga Tuyu pa su cuenta'ja. Awe té mes lo mira 
kik'e ta haci. Ai t'un cansanshi e cuent'i cumind'ey. Tur dia bai 
mescos-mescos. Anto cos a bira caru comer?!” 

”Aáwo? Anto bo'n ta haña un cos na bo smaak”. 

Nena a cuminsa bira poco fastioso. Ta ki edea comer tin? 
Ta con lo e salba for di e compromiso aki? Lantando fo'i su stul 
ela puntra cu un stem di hende cansá "Comer ju, ta ki lo mi 
ofresebo? Bo ke un co'i fresca? Un limonada 'sina?” 

— ”Ai comer no molestiá pami no. Apesar min por cu 
nad'e gas e tempunan aki”. 

Nena a haña un tiki alivio. 

"Mi ta basha algu pa e muchanan anto”. 

— ”Esta molèster no?!” 

Ela bai den cushina, bira un basora boca'riba den huki, 
caba hawa dos glas chikitu, ma ora ela habri frishidel pone man 
cohe e bòter di limonada, e bòter di: atámi! Blo bashí y nechi 
asina cu su tapadera. Esta labatiba no? Ta Osca su hací. 'n Ta 
nun hende mas. Esaki sí jama. 

Ela turdi keda ta bira den cushina sin sa kico haci. 

For di den sala ela tende: 

”Ma mucha, bo po bin ca'i hende bin haci un dezòrdu asina? 
Bo'n por a bisa? 

Boy bin tene Glenda pami. Esta mala mucha no?! Ma bo 
ta basta grandi bo sa? Ora bo tata bin busca nos atardi, mi ta 
poné sutabo bo sa?! Par'ey!!!!” 

Breca 


cosa Tur mainta casi mi tabata mira nan dos sintá man 
tené banda di otro manera dos tortelduif pipitando tapushi di 
amor riba e banki di piedra cu nan a contratá den alameda. 
Largu ratu nan por sinta asina sin papia ún pia di palabra. 
Bló drei mira otro den cara, sonreí y guli. 

Pa nan, mundu tabata nada mas cu un bola di sebu cu 
pocopoco tabata dirti dje kentura haltu di nan curason. E 
romance di Romeo cu Julieta tabata ñaña compará cu e ternura 
di nan dushi mirada jen di misterio. ' l 

Den frenta hanchu dje joncuman por a lesa cu henter anochi 
ela soña cu su gloria di tur eternidad. Mardugá ora ela spierta 
lanta habri bentana mira paríbajá, e tabatin gana di por a habri 
ala bula bai drenta bou di solo floho pa judele sali pa caba, pero 
cordando cu atardi lo e tin mes trabou di wanta solo pa esey no 
baha muchu purá y asina obligá nan parti for di otro, ela keda 
para hala rosea grandi di impaciencia. Ora nan a topa porfin, 
su curason tabata asina hinchá cu ní morru e no por a jama 
sin bira gagu. 

Riba punt'e nanishi lombrá dje señorita, por a nota cu ela 
sinta lesa novela di un amor casi mes bunita cu di die te mitar'i 
diesun y ela soña henter anochi cu té tabata e mosa, lanta mainta 
cu gana di sá si su joncuman tambe lo bula for di un bentana 
di un cas di dos piso pa un sunchi blanchá cu stropi di locura. 
Algu pa ocho nan ta lanta cu duele for di e banki, keda para 
dilanti otro mirando nan mes sapatu, jama otro ajó cuater-cincu 
biaha calculando cu cada ora lo dura un aña y porfin, contra 
boluntad, cada un ta tuma dirishon di nan trabou, lagando atras 
sombra di nan curason trosé den otro riba e banki. 

Ja ta dos siman caba cu mi no a miranan huntu mainta 
den alameda. Mia pensa cu kisas nan lo a casa y ta pasando 
nan luna di miel. Pero antajera'tardi banda di cuartu pasá di 
seis m'a keda strañá di mira e joncuman solitario sintá dibanda 
cu su pia drechi riba e banki, su cocoti man riba e rudía y e 
otro man di curazon wantando su peso. E tabata mira pensativo 
den suela y no a sinti mes cu un blaachi secu di carawara-spañó 
a cai keda riba su cabes. 

Ora un cachó a jega hole su pia, cu edea kisas cu pali pia 
y pali lus tur ta palu y ela lanta cabes shí e animal, m'a mira 
su cara largu halá manera un tampañá secu di amargura. 

Lo ela sintimi ta miré, pasobra ela bira cara keda mirami 
duru den cara y ta manera su wowonan friu tabata acusámi di 
algu cu mi no sa di dje. 

Pa no lagé ripará cu te mi tabata mira, m'a hinca man den 

sacu saca mi paki’ sigaría y sende unu. Cu mi rabi wowo m'a 
miré bolbe baha cabes y pasa man cu moveshon floho den su 
cabeinan. M'a bira bai cu duele di dje pasobra mi sabi kico ta 
nificá un curason kibrá. E pober. 1 pa tantu cu nan tabata stima 
otro? Hende lo'n kere. 

Awox, e cos di puntra ta: ta e galiña a kibra cuné of té 
a pone un fin y awor e ta sintié desesperá? Ta cuá di nan a 
haci co'i fei slá cu otro??? 

ër Pero caramba! Ta ki delitu mi tin, ki interés mi tin 
cu traha trabou di bida di otro hende. Mi no tin ganashi ni 
pierde den nan asuntu. Mi ta nan famia o nan padrasa? Ki drechi 
di nan mi ta busca???...... 

Néchi breca, no? 

Bo tin su sun pia? 

E ta pas? 

Bistié!!! 


E Otro 


ero Ma ta kico por a drenta su cabes mi'n por compronde. 
Ta siman pasá m'a cana topa cuné, nos a para combersá basta 
ratu, mia ofresé ban kwe un cos cumi tur, ela bisami cu ela 
laga e cos ey para masha tempu. 

Kico cu m'a haci cuné ela nenga. Cu ta otro tempu, lo e'n 
lagami ofrese dos biaha. E mes lo a combidami. Esta straño, no? 
Ainda mi'n por kere. Fei ora m'a tende, e cos a keda traha riba 
mi té dunami dolo'i cabes. Pasobra no t'awe mi conosé Chencho. 

Mi conosé fo'i tempu nos ta mucha. Chencho cu su garoshi 
di ca'i lechi cu cuater wil'i palu ta bai cumpra cos na tienda di 
Shon Rani. Su carson cu asina lapi grandi patras. 

Su mama a muri un siman despues cu ela nase. Ta su wela 
a crié. Tin wela cu sa malcriá ñetu masha, pero Chencho su 
wela tabata buta strengu-ordu riba dje. Oh té cu su diessincu 


Lo 
8 39 


aña, ochor no por a bati Chencho riba caja. Si ora bati, Chencho 
no a gana Cas ainda, e wela ta sali buské. Sigur no. Si e jega 
haña Chencho ta para combersá den un grupo di mucha homber, 
e ta para na un distansha jamé bisé ban cas, Ta ún biaha só e 
ta jamé tambe. Chencho ta lebumai tur amigu cana bai bon 
mucha asina tras di su wela, drenta cas tuma su skwal subi 
cama drumi. Muchanan sa tenté tur pa e cos ey. Ma e mes ta 
bisanan, cu mientras tantu e ta bou dje wela, e tin cu sigi su 
ley pasobra ta e wela a crié. 

Ata un palabra asina no ta sali fo'i boca di un mucha di 
e edad ey awendia, 

Straño con hende por cambia. Dia ela cuminsa traha, cu e 
tabata gana diesdos heldu pa siman, ta envelop será e mester 
hinca den man dje wela. Pena la bida e habrié saca ún cen 
grandi afó. Ta é wela mester habri e envelop, conta e placa y 
kisas Chencho haña dies-placa diadumingu pa tene den sacu. E 
dies-placa ey mester wanta henter siman. E pober tabata mashá 
humilde si. 

Manera e wela haci cuné ta bon. E wela tabata tené bon si. 
Semper e ta limpi, su pañanan nechi gumá stricá. 

Dia ela cumpli su binti-un aña, cu amigunan a purba hinca 
den su cabes cu e wela no por manda mas riba dje, Chencho 
tabata laganan papia pa numa. E'n tabata hisa nan palabra fei 
tera. e 

Té dia ela topa cu Nina. Ta pa motibu di Nina mes Chencho 
a cambia, pasobra e wela no tabata gusta cu Nina y Chencho 
no kier a saca Nina foi su cabes. 

Despues nos a bin perdé foi bista. Ma em casa cu Nina of 
Nina no a casa cuné. Ata'wo mi ta tende cu Chencho...... pero 
wanta!...... por ta un otro Chencho? Pasobra ainda e cos no 
por drentami. 

Lo ta cualkier otro Chencho nan lo ke men. E Chencho cu 
ami ke men aki...... ai nò. Min ta kere cu té. Lo ta un otro. 






































Ripitishi 


ween? Tur hende tin un algu cu ta haci un cierto persona 
gustanan. Ami porehempel ta gusta Jeje pa su moda di combersá. 
Jeje ta un dams soltera di den su cincuenta. E motibu precis 
cu e no a casa nunca mi no sa ni mi no ta interesá. 

Ta bisá cu su promé y unico joncuman cu kende e tabata 
comprometé, a muri un luna promé cu fecha di casamentu y ta 
for di e dia ey Jeje a sera curason na candal tira e jabi den pos. 
Tristu no? 

Pero ta papiá tambe cu ta Jeje a lanta un dia manda dank- 
brief pa e joncuman como un miradó di carta a bisa Jeje cu 
nunca lo e no haña ju. 

E pobercitu joncuman a tuma duele para seca na bida te 
muri. Awor bisami; ta cuá mi kere? Hende bibu ta pester, no? 

I ta sali net manera t'asina berde, pasobra ata Jeje ey, ta 
traha su bolonan su cosnan bende — entacto — sin casa sin ni 
un pida ju. 

Ma si bo mira Jeje, bo'n ta kere cu ja ela mira solo sali- 
drenta pa mitar siglo caba. E ta tene su curpa na logá y su 
cara ta mas mucha cu cualkier señorita di binti. I e ta bisti 
nechi tambe, na estilo. Nada di shimis sin taai, garganta chocá 
cu manga largu y zom te casi jega enkel, ni bisti mea diki di 
catuna manera hende cu kèlèmbè na pia, anto sapatu cu hilchi 
dos duim diki cu feter. B'a tende! 

E ta keiru bai tur caminda tambe. Ja bo sa cu no ta pasobra 
e tabata congrenís ela keda sin casa. 

Jeje ta bon na altura. Ela haña bon scool y e ta combersabo 
cu un diplomacia cu por laga cualkier hoben studiá keda confus. 

Mi ta gusta combersá cu Jejé pasobra e ta biba completa- 
mente cu loke bo ta papiando cuné. 

Pa demostrabo cu e ta sigibo cu mashá atenshon, e ta ripití 
cada ultimo pida palabra cu bo papia y argegá su confirmashon. 





Porehempel abo ta bisé: ”...... I e cos mas tristu ta, no 
Jejé, cu mi no ta compronde cu un hende por t'asina absurdo”. 

Jeje: ”Asina absurdo. Sigur si. Ta cos di hende sin sintí”. 

Abo: ”I ta hende cu a haña bon scool”. 

Jeje: "Bon scool ela haña. Sigur sigur”. 

Abo: ”Pero tin hende, no Jeje, cu ora nan studia hopi, 
nan cabes ta suta”. 

Jeje: ”Cabes ta suta. T'asina ta. Sigur si. Nan ta varja”. 

Abo: ”Apesar nan 'n ta come drumi na ora tampoco”. 

Jeje: ”Na ora tampoco. No no, nan 'n conoce esey”. 


Abo: ”Nan kier sa cu e curpa ta di heru”. 
Jeje: ”Ta di heru. Esta no?” 

Abo: ”I pa duru cu heru ta, e ta gasta”. 
Jeje: ”Ta gasta. Hustamente. Si no cuidé?” 
Abo: ”Anto cuminda mes ta fofo, Jeje?” 
Jeje: ” Ta fofo. Ai si. Cuminda'bira fofo. Anto caru”. 
Bo ta pausa un ratu. Jeje ta wanta e combersashon cajente 
cu: ”Khééén!...... Cumindal. sas Nnh! Shon laga para!...... 2 


I abo sintiendo cu e ta wardabo bai pa e sigi cu su trabou: 
"Bon Jeje, mi ta sigi. Laga nos bisa te aki ratu”. 

Jeje: ”Te aki ratu. Si si. Combersashon ta dushi berde. 
Enfin. Te aweró!” 


Jack 


un M'a stashoná mi auto un dialuna'tardi entre e auto- 
nan pabou di Postkantoor pa mi a bai cumpra algun co) mesté 
na pacus. Como mi kier a nota cada cos riba papel pa mi no 
lubidá riba caminda — mi tin mashá mal memoria — y tambe 
pa mi no surpasá mi capital inanu, m'a bai sinta patras den 
mi auto pa m'a skirbi cu mas comodidad. 

Apenas m'a cuminsa skirbi, a jega para dos joncuman di 
mas o menos binti aña den a pasashi smal y len cu nan lomba 
na mi auto. Esun algu mas haltu, su cabei pampá di pomada 
”hair-dressing” — ela bringa cu dilanti só y neglishá patras 
cual a keda manera un neshi bandoná —, un sportshirt berde clá 
cu lista scur y carson di lana shinishi, tabata conta su amigu cu 
cabei corticu pelá, flanel corra cajeru y carson blancu, un cos 
mashá confidencial, cu mashá moveshon di cara y man. 

Nan no a riparami den e auto y no a cumbinimi tampoco 
haci pa nan mirami, pasobra mi no ta gusta stroba combersa- 
shon di hende. Cos di kaweta mi no a haci como no t'ami a bai 
caminda nan ta pa scuchanan. Tur loke m'a haci, ta sera mi 
buki, len mi cabes y sera wowo. Mi oreanan sí mi no por a sera, 
Tendiendo nan, mi sintí a dal riba Shon Benchi cu Frenki, 
pasobra tur dos tabata jama otro ” Jack”. 

E "Jack” na camisa berde, machicando un bals, tjot-tjot, 
tabata conta e otro ”Jack” kende abata mira e palabranan sali 
bibu for di boca di su amigu: 

”Sé Jack, m'a laga pres mi flus na chines, tjot-tjot, bo mes 
sa cu mi ke men di, tjot-tjot, mi tin cu pega bon, bo'n comprondé? 
Jega cas dal un baño, feita, drecha mi mustashi fini-fini Jack, 
tjot-tjot, pega'sinaki dal mi dashi'televishon, tjot-tjot, rol Jack, 
drenta mi auto, start sali haltu-haltu Jack. Bo mes sa con mi 
sa shift Jack, tjot-tjot”. 

E otro Jack na flanèl, cu su mannan cobando den su sacu 
di carson y sigiendo e relato cu tur su imaginashon, a keda: 
”Seh, seh seh”. 

”Sé Jack, tjot-tjot, m'a jega'sina, lora mi auto, tjot, baha 
sera mi baachi, bo mes sa, rol Jach, tjot-tjot. Baljamentu t'aden 
Jack, tjot, punta-punt'e mucha muhe tuti, bon bala Jack, tjot, 
anto bon disco Jack. 

Mia warda piesa caba, cana drenta bai p'aden, tjot, jen'i rol 
Jack, ela mirami drenta, tjot, m'a haci mané mi'n miré, bo'n 
ompondé?, rol, tjot-tjot”. 

”E taa sa cu bo tambe ta combidá ne brench ey, Jack?” 

"Ta te rol Jack, tjot. Anto net e orey nan a pone un 
bolero suave, mi piesa Jack. El Loco, bo mes sa, tjot-tjot. 

Mirakí Jack, m'a bira haci ”ká!, lanté, cana e bolero lait 
asinaki, suave-suave Jack, su cara pegá asinaki, anto or'e piesa 
"caba mi di cuné: ”E bolero aki ta cumi só bo ta baljé ki ora 
nan toké”, tjot-tjot. Mi tin cu munstra mi power, Jack bo'n 
ompondé? tjot-tjot. 

Ela hari asinaki, anto e ruman homber ta bló mirami Jack, 
ma mi'n ta worry, bon ompondé? tjot-tjot”. 

”Ta cuá ta su ruman Jack?” 

”Ai, un gai cu ta traha na Isla. Pega bon Jack, tjot-tjot. 
E tin un auto dodge blou di sesenta. Mi ta'a miré chiflá tra'i 
un muchk'ey...... 

"Ein bisabo nada si”, 

”Ai no. Ta ki e po bisami? Miraki Jack, m'a balja poco 
piesa Ke mucha, combersé maté morto-morto Jack, tjot-tjot, 
dale cu palabra gramatica, bo mes sa Jack, tjot-tjot. Figurabo 
Jack, e mes a bisami pasa buské su mañan atardi, e ta bai serca 
su tanta na cosa...... Miraki Jack, m'a pasa buské...... ý 

Te aki m'a tende. Mia bringa cu un nister pero min por a 
sigi wanté aden mas. E alimá a sali manera un cajón, anto 
net ora e cos ta birando interesante. 

E dos Jacknan a bira mirami cu un cara bedèm door dje 
glas, cana bai sigi nan combersashon un otro caminda. 

Mia keda cu gana. 

Padrino 


Aaen Wilmu a pasa cumindami. Su cara tabata rans manera 
hende cu a morde den un cashu bérde. Na promé bista m'a pensa 
cu ta un djaca ela bin frifri pa saca raton, pero ora m'a ofrecé 
un ”dal-ranca”, ela sacudí cabes bisando disgustá: "No Wazo, 
awe no!” 

Anto su cara a trose poco mas. M'a ofrece un stul, pero 
ela keda para cara na suela y m'a tendé hala rosea pisá papiando 
cu su mes: ”Hh, esta labatiba hende sa hañé den”. 

Wilmu a nenga un cajente; pues ta Colón mes ta na vlam. 

Despues di un ratu ela bin contami ta den kí cataclisma e 
ta hañé. Aña pasá ela sirbi como testigu di casamentu di Hose 
cu Chenda. 

Antajera tardi su sintí a dal ribanan, ela bai busca nan 
drechi, jega haña e muhe casi cla pa butabou. E'n sinta ni dies 
minut, cu Hose — rey di formalidad — a clabé un par) bitter 
y bisé cu ta mañan nan tabata pa bishitá comper Wilmu pa 
bisé cu té nan a scohe pa patisá e ju. 

Con cu Wilmu a busca moda di bula pipa, Hose a lembé 
cu kale ganché-ganché té ela bin cai. 

Anto ta homber cu a hura un crus un donder cu nunca mas 
di su putabida l'e para ni pa padrinu tra'i-porta. O ni maske 
ta ju di rey; pasobra cos a pasé. 

Poco tempu pasá ela batisá ju di un compañero na trabou. 
Cincu luna promé cu ju nace, e amigu a munstré cu té mester 
batisá e ju. Como nan tabata traha mashá-mashá bon cu otro, 
confia otro nan problemanan, e'n por a nenga. 

Ela cuminsá hunga un sam di dies heldu pa siman serca 
Nono pa ela saca su cara. Ela saca cara tambe, pero su atras a 
keda'fo pa diferente luna pasobra e chasco ey a bin paré casi 
cuatershent'i cincuenta florin. 

Pa cuminsá e mester a cumpra un flus pa nobenta heldu, 
sapatu cu kesejó p'ela presentá nechi pa nan no miré pa ken- 
cu-ta. Diescincu florin na kaarchi mashá special cu nan depchi. 
Un pulsera di binticincu heldu pa e madrina dulce y dies heldu 
pa e jaja. E ju a haña un buki di banco cu binticincu florin 
ariba. Madrina cu jaja tur dos tabata biba té tra'i lomb'e Dios, 
anto Janshi shafer ta coba henderashon dje caminda malu cu 
ta swac feer dje auto-H nobo. Pesey mes Janshi a dale un palu 
di cincuenta y cincu florin. Cincu heldu na scalchi. Awor e cos 
néchi mes ta bini. E tata a combidá mitar Corsou y a pidi un 
conhunto. Wilmu a duna sesenta florin na bibida, pero pa mitar'i 
diesdos ela hañé ta core bai shap'i Joja pasobra no tabatin ún 
botter di cerbes mas. E no kier a pasa pa padrino pelou. Pa 

coroná obra, ta na sú nomber e tata a pone e conhunto. 

Manisé na trabou e tata, cu mashá buja, a sinta gaba con 
sú fiesta tabata. Tur hende a gosa y casi tur a pidi ripitishon. 
Henter e siman ey Wilmu no a bai sinta come huntu cu nan 
manera tabata su custumber, como e no kier a laganan mira cu 
ta riba un pan-cu-pan cu un botter di aw'e ijs e ta wanta merdia 
drumi spera diasabra. 

Tres luna despues, e compér a bin bati porta di Wilmu 
mitar'i diesun djanochi pa bisé cu e ju ta hopi malu y dokter a 
ordená pa mandé hospital. Ta sú ihá, pues...... 

Wilmu a gaña fuma manda poco dinamit di palabra malu 
casi bula compér su tambu'i orea. Comper a spanta core limpi 
bai. Keda nuá tambe. 

Dia e mucha a cumpli tres aña, e tata a bin haci bon y 
combidá Wilmu bin tuma un salú. 

Wilmu a duné mashá pabien, pero nan no mira su cara. 
E ke men ta ún be palu sa kwe hende. 

Atawó ela bolbe hañé den pertá. Mi ke sa con ta paré. 

Palomita 


Calitu cu Wan-Pablo, 
do ruman’ lechi, primu, 
cabuja dje mé tranké, 
parunpinga’mata otro 
pa motibo di...... wel, 
e co a sosode asina: 


Na un balja combidá...... 
Calitu a cab'e marc'un wals 
cu Carmelita, rein'e balja, 
ju prences'e Ma-Doló. 

Or'un dansa' cuminsá, 

cu Wan-Pablo a cana jega 
saca man pa Carmelita, 
Carmelita'drei miré asina 
cun cara di mempris 
sacudi cabé bisé 

cu su pia ta cansá. 
Wan-Pablo pober, disapuntá, 
pa vía cu desde momentu 
k'ela jega na e balja , 

cu su bista'rak'e mosa 

ela namorá'i dje, 

a drówé ketu bira bai 

be para cu santu pasenshi 
den porta di adrei 

ward'e dansa terminá 

pa despué sí, otro piesa, 
Carmelita complacé cu né. 
E tey e tey ta para mira, 
co ta bai masha bunita, 
parehanan ta balja gosa, 
pero sangr'a subi su cabé 
momentu cu su bista'cai 
rib'e asmit-dobel 

den Carmelita su cabei 
mane'un barbulete blancu 
mei-mei di sal'e balja. 
Carmelita 'neng'i complacé 
pasó e dí e ta cansá; 
ma'wó ta con po ta, até, 
até ta balja cu Calitu, 
esaki jama donduslá. 








Wan-Pablo a crusa sala 
jega seca e pareha 

toca na scoudru di Calitu 
bisele: palomita! 

Calit'esey mane pamalu 

a perta e mosa poco ma 

den brasa, hari cu cherche 
sigi balja bai di dje 

laga Wan-Pablo ey pará. 

Ai, Wan-Pablo a para hincha; 
wowonan a spat candela, 
ela bira hostiná 

ranca bai riba Calitu 

kweé na mang'e bachi tene 
bisé decididu asina: 
”Calitu Calitu, m'a pidibu 
m'a pidibu palomita”. 
Calitu a para haci mané'e 
ta kita shushi fei su bachi 
cu desprecio anto puntra: 
"Ta ki fate gengu aki? 
Bonhumbru, ta betrá bo ta?” 


Wan-Pablo a keda para miré, 
anto con su sla'¡ sintí ta bati; 
e di: "Calitu — uu......! 

m'a pidi palomita só-o. 

E dams aki ta balja cumi, 

e ta balja cumi awó!” 

anoi te piki man di Carmelita, 
Calitu di: "Cu dondu parti, 

ai djó'i shelu......! 


Balja’ para; tur pareha 
tur a hala parun cantu. 
Doñ'e ca di: "Aki dén no, 
bosonan be bringa'fó!” 

Ma té e ke cab'e papia 
Wan-Pablo a drenta bei Calitu 
lanta cuné saké benté 

be dal den skót papelá 
basha'bou den camber. 

Dams'i baljanan ta grita 

core grita dal den otro, 

tur a bola blokja porta 

tur ke sali me pareu, 

heernan tambe na careda 

pa'ki pa'ja ata unu l 

a be bula bentana keda pegá...... 


Calitu a bula bin cun palu 
k'ela ranca fei dje skot 

hunta Wan-Pablo den cabé, 
ata palu a bula be dal 

kibra balon'i lampi gas...... 
hendenan ta dal den otro, 

nr un hende 'n sa ta ken ta ken, 
gòlpi ta jobe den sucú 
ca'i-óru a dal abou te habri 
saca cilender, trompecamentu 
gritamentu di horsilio, 

ai un dezòrd’i otro mundu 

cu ni den fiérnu 'n po t'asina. 


Tur esey pa Carmelita; 

con cu é si a haci su cuenta, 
n'un hende 'n sa con ela bai. 
Ma despué'i do-tre siman, 
ken bo ta kere a cana jega 
na ca'i dje mama, Ma-Doló, 
drenta puntra pa Carmelita 
anto haña siento tambe...... 
Wan-Pablo! Aawó?! 

Win 


Kildia'tardi ey un chebalitu di mas o menos dies aña a 
pasa — cu un cashi'gitara na man — jamami bontardi cu 
seriedad y dignidad di un musico cu ta bai duna un concierto 
na cualkier teatro famá. 

E tabatin bistí un camisa blancu manga largu stijf stricá, 
un dashi'pushi coló erém cu pik-pik maron, carson largu blou- 
skur un tiki ofustengel y poco pertá na su atras y sapatu pretu 
solé diki cu hilchi cu ta zona boks-boks-boks. 

Despues cu ela pasami un bon distansha, m'a para puntra 
mi mes strañá cu'n ta Win esey. 

E cara hanchu cu cachete di punta, e wowonan pretu skerpi, 
e pechu firme y e canamentu...... Ta Win mes! 

Ma es ta crese bira formal, no?! Conke Win tin edea di 
sigi paso di su tata, musico-compositor. 

Tempu nos tabata bisiña den Mundo-Nobo — Win tabatin 
tres aña — mi por a hura cu ta pa abogado Win lo a bin studia 
dia e crese. 

Mi ta cordé stout asina pará cu pia crusá na waja di su 
curá'i cas. Ningun hende 'n tin poder di pasa cu Win tin algu 
di haber cu ne. Sea mucha o hende grandi, semper bai Win 
tin algu di puntré o combersá cu ne. E conose casi tur hende 
ey banda y ta jama nan na nan nomber cu masha familiaridad. 
Si pasa un hende cu e no conose ainda, Win ta jamé: 

"Hey bin tende! Ki jamabo? Frans? Frans bo jama? Unda 
bo ta bai? Pabou bo ta bai? Ki bo ta bai haci? Cos bo ta bai 
cumpra? Pa bo mama bo ta bai cumpra cos? Ki jama bo mama? 
Riosa bo mama jama? Unda bo ta biba? Na Seru bo ta biba? 
Bo mama tambe ta biba na Seru? Kico bo tin den e tas ey? 
Hermén? Bo tin jabi ingles? Bo tin scrufdraai? Kico bo ta bai 
haci cu ne? Traha bo ta bai traha cu ne? Ki jama bo tata? 
Josef? Bo sa ki jamami? Ami jama Win! Bo sa ki jama mi tata? 
Mi tata jama Micho. Bo tata sa toca? E sa toca gitara? Mi tata 
tin un gitara grandi, bo sa? Si, un grandi grandi. Mas grandi 
cumi. Bo sa ki jama mi mama? Mi mama jama Bier. Bo sa 
subi fli? Unda bo fli ta? Bo ke traha un fli pami? Mañan bo 
ta pasa? Bo ta trece un fli pami? Pa mi ruman tambe? Mi tin 
un ruman, bo sa? Bo tambe tin ruman? Ki jamé? George? Mi 
ruman jama Axel. Bo ke bin miré? Bo ta poco purá? Ta ken a 
dunabo e oloshi ey? Cumpra b'a cumpré? Na unda? Na Punda 
b'a cumpré? Bo ta bai? Bo tin poco purá? Te aki ratu. Ajó. 
Ajó Frans. Cuminda bo tata pami. Ajó Frans!” 

Frans 'n ta caba di kita cu Win ta atacá Chela un bisiña 
ey banda: "Chela cumbai? Bin tende!” 

Pero Frans por conta cu si despues di un o dos siman e 
bolbe pasa ey banda, Win ta paré, jamé na su nomber corecto y 
puntré pa e fli, su tata Josef y su ruman George, loke sa pone 
hendenan keda masha asombrá con un mucha chikitu asina por 
tin tantu bon memoria. 

Ai Win ta papiabo te hacibo zuru y hopi be su mama, un 
señora mashá cariñoso, mester laga trabou para sali bin pidi 
Win ordencia o hibele den cas pa duna e hendenan un chens 
di hui. 

Ma si nan pasa ey banda un dia sin mira Win, nan mes 
ta jamé o informá e mama pe y si resultá cu ta malu Win ta, 
nan ta keda puntra pe te dia e bira bon trobe. 


Ricibimentu 


EH Toonchi tambe a haci su promé santa comunion. Nan 
ta riba caminda pa cas. Ela keda stout manera un barbulete 
chikitu di plata huntu cu su jaja, un muhe haltu y delegá 
maner'un pali coco den un shimis di borduur coló krem y su 
sombré rand hanchu té den nubia. 

Toonchi ta cana dilanti cu paso purá di vruminga. E man- 
nan den hanskun cu pida lenga na cada dede como nan a resultá 
poco grandi, ta zwaai stijf manera brasanan di un soldá di 
cuerda den flus di bajete segun bientu ta hunga cu e sleiru di 
tafetán na su manga robes. E pober tabata hañé fogá pa e in- 
menso dashi-streki di seda na su kol pertá cu no tabata permitié 
bira ní sac cabes. Mea largu casi té riba rudía y sapatu blancu 
muchu precís pa su pia. De bes en cuando e ta cocochá un tiki. 

No ta straño cu e sapatu por ta tene su pia, como dia ela 
bai Punda huntu cu su mama pa cumpra cos, e promé sapatu 
cu e señorita a bin pas e no kier a drenta facil manera su 
mocasinnan y mester a uza calsador, pero ora a puntra Toonchi 
si e sapatu no ta tene su pia, ela bisa nò, pasobra ela gusté 

asina tantu cu e no tabata ke pa a cambié. Si ta cu martin 
mester a bati e sapatu pa ela drenta, tambe Toonchi lo a bisa 
e ta bon. T'asina ta mucha. 

Den Toonchi su wowonan tabata sinta un raal, loke ta di 
compronde pa un mucha di shete aña cu stoma na juna y cu a 
drumi laat. E pober mester a keda ajera nochi te diesunor lantá 
den cushina juda pela boonchi wowo pretu pa traha cala. Ta ora, 
zurí di soño, ela cuminsa tira boochi den co' shushi anto casca 
den wea, nan a pasé un wanta mandé bai drumi. 

Antes lo ta na sámina e tabata na cas di cualkier tanta o 
pepe pa subi cama for di shetor. Awendia cu tempu a bira 
moderno, tur e cosnan ey ta co'i loco. 

Su tras e jaja ta krijs manera calacuna cu te kèrki. T"awor 
numa ela descubrí su mes grandesa. Na su garganta un cadena 
diki di oro cu asin'un medalion grandi ta blèndu contestá rajo- 
nan dje solo malucu. Pero den su cara orgujoso manera un 
shangiljé bieu cu a haña un labá di nobo pa un ocashon grandi, 
tabatin un preshon. 

Kisas ta di e sapatu moderno punta skerpi. For di antajera 
ela pone pia na awalou cu soda laga hincha pa raspa cu cuchú 
stòmpi baha e cajonan diki cu a curti té skèrf tra'i su hilchi'pia 
y jena e sapatu cu talco pa e wanetenan por a slep drenta bai 
traha nan bohoti saca bóncónco casi pa rementá cueru die sapatu 
delicadu destiná pa pia lesma. 

E tabata pronca asina tantu cu e no a ripará mes cu Toonchi 
tabata zeilu su dilanti. Ta té ora e pober mucha su pianan a 
brua den otro y ela trompecá core cabé'gai bai dal den un pal'i 
lus, ela puntra Toonchi casi indigná: "Ta kico ju? Bo'n ta mira 
unda bo ta cana?” 

Toonchi a jega cas, core drenta pasa ún pasá té den cushina 
serca su wela pará na stoof trahando chuculati. "Gran mi ke 
pan!” E wela a sac poco, primi su ñeto na su pechu y bisele cu 
ternura: ”Pabien Toonchi. Esta sport gran su ju a keda, no? 
B'a resa pa gran?” 

Toonchi a hari ferlegen, sin sa kico bisa. 

Den sala e jaja tabata broma un bisiña con nechi su ihá a 
keda den misa den tur e muchanan y con awa a baster fo'i su 
wowo ora ela mira Toonchi lanta bai ricibí. 

E mama a sali for di den camber drenta cushina drechando 
su strèp di shimis y bisa cu jalurs di mama: "Ob Toonchi mi ju, 
bo'n por a bin cumindá bo mama? Ban! Ban den cas pa holo'i 
cuminda 'n kwe bo paña”. 

Toonchi a tene man di su mama bisando: ”Mi tin hamber 
maai. Mi ke kita mi sapatu”. 

E mama a calmé cu: ”Si? Ban sinta un ratu den cas, tende? 
Bo'n laga n'un hende 'nabu pabien; te ki mod'esey? Gran ta 

conta pan pabo, caba nos ta kita paña. Esta bunita mi ju a 
keda, no?” 

Obedecidu asina Toonchi a subi stul sinta; ketu, pensativo. 
E'n tabata haci caso dje muchanan cu a bin duné pabien. 

Fm tabata miranan su dilanti, sino man dje pader cu a pone 
Santa Hostia riba su lenga. 

Su hamber a hui y e sapatu no tabata primié mas. 


Ajawiba 


AC Mami a baha cu cara contentu for di e trapi di calvario 
na Otrobanda cu poco papel berde den su man, dje bijechi cu ela 
caba di cambia. ! 

Un mosa poco rabjá pará na pia dje trapi a contra Mami 
cu: ”Oh Mami, awe sí cos ta bon. Parti cumi”, Mami, a haci surdu 
sera cara, cana bai para dilanti e pacus djis eybanda pariba, mara 
e placanan den un lensu hinca den un cartera pretu bieu. 

E mosa a ripití: „Mami, cos ta bon cu ni tende bo'n ta tende 
awe. Ta pré-majó b'a gana?” 

Mami a corté un wowo malu, rek boca haci ”chiw” y con- 
testá mirando den otro direcshon: ”Ta fow di bo bussines e ta. 
Ami e'n busca dwechi no hente, no hente ein worry cumi”. 

E mosa, poco ofendí, a dal un harí cajeru pa defensa: 
"Hheeey! Awe sí Mami ta pa su cuenta”. 

Tur hende conoce Mami. E tambe conoce tur hende. E tin 
como trinta aña na Corsou pero ainda e no por siña papia pa- 
piamentu sin mescla ingles cu spañó aden y ora e bira bedem ta 
pió. Cu stem bahá e só tabata zundra: 

"When bo pewde no hente puntwa a damn thing but as soon 
you gana dos placa tuw hende busca bo dwechi. Wa da hell pawti 
cu bo? When me loose you help mi paga?” 

E mosa cu a para tende Mami ta kik, a jega aserca cu man 
na séit y cu stem skerpi a bisa esey: ”Ta kico Mami? Ta chansa 
m'a chansa cubo. Esta loco, no?! Oh ta ki donder mi tin cunés 
cubo ni cu bo placa” 

Un otro muhé, demasiado gordo, a jega serca y puntra e 
mosa: "Ju ta ki fata bo cu Mami?” 

Halsando stem e mosa a rosponde: ”M’a haci un chansa cu 
Mami manera ta nos custumber di chansa cuné, bisé parti cumi, 
ela rabia bin para akinan ta zundrami ta cobami, Min sa ta ken 
a mandami”. I dirigiendo na Mami. kende a bira cara pa otro 
lado: ”Si ta bo hal ta'riba, bai busca camind'e bahé, tende? 
Loco!” 

Mami a cambia di posishon. Pa munstra cu e tambe tin lenga 
den su boca, ela contestá e mosa cu a bira lomba ta bai: "len 
papia nada with nobody. A just bisa that ajawiba tin cos fow 
pawti”. 

E mosa a bolbe jega serca y hinca dede den cara di Mami: 
"Bo ta gaña! Gaña bo ta gaña! Ba kere min ta compronde bo 
ingles patuá?” 

Hende a cuminsa rondoná nan. Mami ta bló come boca nu- 
ma manera un mucha chikitu cu tin miedu pa esun grandi no 
habuzá di dje. 

E muhe gordo a cohe e mosa na un man tene, bisando: "Bai 
ju, bai bo lugá laga Mami. Be haci bo trabou. Ta gana bo tin pa 
Mami cai muri riba bo?” 

Segun e gordo ta lei e mosa zundrando bai cuné, y e hende- 
nan desapuntá a cuminsa plakja, Mami, aliviá, a keda para ta 
cambia pia y bisa suplando den nanishi: 

"Nobody believe she can dalmi fow I know Curacao fow 
thirty years. A came here as a mucha but 1 ain mucha no more. 
A live quiet. I ain molestiá ningun hente, but if they think they 
can put a hand on me, they wrong, they wrobés. Let them come. 
A show them who is Mommi. A give them hell!” 

I cu esaki ela sigi su caminda bai pariba. 

E Tas 


géing Ludy ñetu di Chin a casa. Ta Chin a crié for di su dos 
aña, como e mama a bira malu bai hospital, operá mes dia como 
su situashon tabata grave. Un siman despues cu tur señal di peli- 
ger a pasa, a lanta mainta hañé ketu drumí den cama. E pober 
a bai. 

Chin a tuma e ñetu, crié di mas bon cu e tabata por. Dudy 
ta su prét'i wowo. Mucha ta crece bibitu. Chin ta cargé den 
pañal. Mucha 'n por haci esaki e'n por haci esaja. Chin ke lanté na 
moda bieu. pero mucha ta spièrtu.. E ta mira otro muchanan ta 
core hunga, e tambe ta drenta den nan, anto Chin tin miedu. 

Mil y un be Chin ta tahé no curi pa e no cai. Si Dudy mester 
hera bula curá, hunga wega di core keda slep of hunga wep, Chin 
su alma ta sali foi? su curpa. Continuamente Chin ta scual e mucha, 
bisando cu mucha muhe no sa hunga e weganan ey. Ta mashá 
peligroso. Ora Dudy puntré ta di con e otro muchanan sí por, 
Chin ta respondé: "Laganan! Ora cos pasanan nan lo sa, pero abo 
si 'n ta hacinan. Laganan só!” 1 ora Dudy bolbe puntra kico lo 
pasa cu nan, Chin ta bolicá e mucha. 

Segun Dudy ta bai cresiendo, Chin su dolo'i cabes ta au- 
mentá, pasobra e mucha no ke guli e reglanan di tradishon ni e 
custumbernan bieu cu Chin a lanta'den. 

E ta mira su amiganan di scool con nan ta bista, peña, haci 
deporte y e tambe ke haci mescos cu nan. Anto ora e mucha 
bini cu su preguntanan grandi, Chin ta hañé na hal'e-palu, 

Dudy a bin caba scool bira dams ta traha. Sa tin kestion 
den cas pasobra Chin kiér sa cu Dudy no por bai ningun caminda 
sin su compaño pa respèt. Asina amiganan di Dudy bin combidé 
ban un fiesta o picnic, Chin ta inventá tur sorto di doló. 

Preshon ta subi, curason ta bati o su nir ta lanta cuné. Na 
tur wé ela purba trèns e mucha pero Dudy a mustra Chin cu ta 
mucha djawó e ta, e ta sigi estilo djawó. 

Dudy a bin sera cu un joncuman, e joncuman a bin puntra pa 
frèi na cas, Chin a gusta cu e joncuman y su famianan, nan ta 
namorá, Chin ta haci su nobenanan na su santunan pa tur cos 
bai bon pero ela pone su ordunan di dondu-parti. 

Tal dia ta bin frèi di tal 'or pa tant'or y asina e joncuman 
pasa cincu minut di su ora, Chin ta cuminsa tosa, cana bai-bini, 
puntra ta cuant'or tin ey, dal bentana di adrei laga jalusí cai, 
laga awa zona den cushina pa nan sá, pero tur dos ta hari como 
fo'i tempran Dudy a "drecha” e oloshi mei'ora atrasá. 

E joncuman, conociendo caracter di hende bieu, semper a 
bai na Chin su amen té dia nan a casa. 

E dia ey Chin tabata contentu cu e'n por a papia. Casamentu 

a bai masha nechi pero simpel, como Dudy ni e joncuman no 
tabata gusta muchu pantomina. Madrina, padrinu, tres strooisto 
manera tres barbulete, Su bistí largu pero cu cola corticu. Osca, 
e joncuman, tur na pretu. E pareha a keda nèchi y elegante. 

Na recepshon tabatin un kwartet, regalo di amigunan di 
Osca. Piano, fió, contrabaho y cuarta. Fiesta tabata animá y den 
kibrada di un or Chin mester a hala atenshon di Dudy cu Osca 
cu nan ora di hui a pasa basta ratu caba. 

Manisé tempran Chin a lanta pa bai cumindá breitnan mira 
con nan a lanta, cu su tas'i papel doblá na man. E pober mester a 
hala e caminda na pia, como e distansha tabata balente pida y 
e'n por a haña cos pa hibé. Pero ela cané contentu. 

Ela jega bati porta, Dudy a bin habri. Contentu, chinchirinchi. 
Su cabèi peñá na un bola, blusa blancu di nylon bordá, slacks 
di lana coló hel y slof coló di oro na pia. 

”Morru Gran. Drenta no?!” 

Strañá Chin a puntré: ”Oh! Bosnan a lanta caba?” 

”Mashá ora Gran; té nos ta desajunando”. 

Osca a bini for di den comedor. Hariendo manera un buladó 
frescu. Su camisa y carson corticu dje mes un coló y slipper ma- 
ron na pia. 

„Gran a jega net na ora. Bini den comedor huntu cu nos. 
Gran a bebe koffi caba?” 

Pasando pa comedor, Chin a tira un bista dibanda'sina na e 
porta di camber habrí, Cama tabata nèchi drechá, tur cos na ordu. 
Den su mes e tabata pensa: ”Esaki sí jama. Nunca mi'n mira'sina”. 

Ela sinta na mesa, Dudy cu Osca ta papia cuné, e'n sa mes. 
Bló pensa. Ela bebe su koffi, lanta dobla su tas más chikitu hinca 
bowi su brasa, jama'jó sali bai, pensando con muchanan djawó 
por a cambia mundu. 

Na caminda awa a cuminsa finfin, ela habri e tas tapa cabes. 

Cajente 


anas ie Mi ta na trabou, Sesa mi actu-primu a jamami na 
telefon pa spiertami cu un polis masha cariñoso ta poniedo un 
papel blancu na mi glas'i auto. Caminda e auto tabata stashoná 
ta hasta prohibí pa para. pero francamente bisá, mi no a ripará 
e bendita bòrchi. 

M'a baha trapi manera almamalu cu a mira crus, dal den 
un homber cu ta cana grita !pipáh!, pidié "excuse me pappy” 
den careda pero té mi ke jega na mi auto, mi no a haña ni sombra 
dje meneer-polis, E pida papel cu ela laga tras manera un tarheta 
di duele-muchu-pierde, tabata hari friu cumi. Mi tambe a hari friu 
cuné pasobra mi sa cu tras di e sonrisa ey ta sconde un cajente. 

Mi a drenta mi auto, pone swichi lage mula-mula dal un 
snuk di gaña-gaña manera ta su custumber — e pober ta cansá 
tambe — y pa suerte ela bin tende pami. E alimá a start. Figurabo. 
M'a core pasa penetensha rond Dempel té porfin m'a bin logra 
haña un pida logá den Marichi. M'a baha pápa sodá, pensando 
mi mala suerte. Mi ta shafér diesshete aña caba y dies aña cu 
rijbewijs pero ta tres be — cu esaki lo ta di cuater — cu mi 
nomber a bai stateis. 

Mi di, aki ta di bai warda jega cai na rudia dilanti e shon me- 
neer polis bati pechu sclama "mea culpa mea maxima culpa” 
pidié cu awa na wowo sea asina bon cambia e cajente pa un 
waarskiw y siguré cu lo mi no haci e cos ey nunca mas, haci mi 
crus cu dede pa mi convencé, Di otro banda m'a pensa cu mi 
comedia lo no resultá, pasobra lo tin hopi hende mas mes humil- 
de cumi y polisnan curason a bira di alabaster mashá tempu. 
Pero na cas di burdugu no sa falta strop. A drentami un plan di 
scapabida y m'a garé manera un hogadó ta gara un sprichi di 
cabana. 

M'a tumba derechitu pa warda di polis, jega haña mi shon 
meneer grandi-grandi sintá na mesa, repasando su buki. M'a hunta 
mi curason huntu, haci un orashon den purá na San Marco de 
Leon, bisti mi cara un sonrisa di diadumingu, jega serca meneer 
y cumindé entregando e papel blancu. Ela hisa dos wowo cansá 
manera dos pipita di kenepa secu mirami y cu un stem manera 
sali tra'i santana di su lomba ela pidimi mi rijbewijs, ta bai cu- 
minsa skirbi mi bida completo den un buki grandi. 

Mia bula bisé pura: "Pero meneer lo kier a scuchami algu...” 

Sin lanta cara for di e buki ela contestami: ”Papia numa; 
mi ta scucha”. 

Mi wowonan ta purba tene e man cu a cuminsa skirbi. 

„Meneer. e auto, eh, mi sa cu eynan ta prohibí pa stashoná, 
pero, eh, no ta pa malu m'a poné eynan”., 

E ta skirbi ketu. ”Si! Sigibo!” 

”E caso ta cu net na birada ey motor a paga cumi. Kico m'a 
haci cu né, nada”. 

Pen ta core riba papel cu hamber. ”Sè!” 

”I meneer sa cu awendia ningun hende no ta judabo cu un 
push cu nan auto”. 

Ela hisa cara mirami áusente y puntra: ”E mes adres aki, 
no?” 

”Si meneer. Anto mi tras auto ta pita”, 

E ta skirbi numa. ”Ehe'” 

”E or'ey m'a bin pidi dos joncuman pasando dunami un man 
hinké den e hanchi ey poné cantu di caminda”. 

E man a pausa un ratu. Casi impresioná ela puntra: ”I?” 

Aki mi di: lagami bati cu palu. 

"Mia mira e borchi berdad, pero mi no tabatin otro salida. 
M'a core bai jama un mecánico pa asina e logra dreché, mi kité 
eifó, pero té nos ke jega ja meneer a ...... cosa caba”. 

Ela caba di skirbi, lèn patras grandi-grandi den su stul y 
bisa cu sarcasmo: ”Mi tabata biniendo den e caja ey ora m'a 
mirabo lora e hanchi, stashoná, baha, sera bo auto na jabi, pis un 
galiña gitara-gitara, té mi ke jega pa bisabo cu bo no por para 
eynan, ja boso a dirti caba”. 

Mia sinti un ril friu core den mi rooi'lomba. 

Ela entregami mi rijbewijs hariendo tras di su wowonan. 

”Meneer ta haña un proces-verbaal. Bontardi!” 

M'a tuma mi cos bira bai manera un gai cu tin pék. 


Djente 


Sic Wel, si mi mester a scohe entre un halá'i sota cu malati 
poné na ijs y un doló'¡ djente. keremi, ata mi crus fono mi morto 
akibou, lo mi scohe e sota. Con cu para lo keda pero doló'i djente 
mi no ke tin, ni maske compañé cu mil heldu. Cualkier hende lo 
pensa mi cabes no por ta pareu, pero es cu sá sa. Cada pida djente 

den mi boca ta hurá, anto cu mashá ceremonio, cu e promé dia 
mi nota un di nan a djis pensa na cuminsa pica, lo mi ranké na 
mala òrdu pone afó y pasé bou di mukel di burdugu pa garné na 
pujru. 

Ainda mi tin sustu di corda kico un djente a haci cumi ocho- 
nuebe aña pasá, tempu mi tabata biba na Rancho. 

M'a nota un djente — parti abou promé cu mi ferstandukis 
— cu a haña un buracu mashá chikitu, pero esey mes tabata basta 
pami, 

Tur dia mi tabata batié cu su pasta tené contentu y de bes 
en cuando su awa cu salu pa curtié. Segun mi, e medidanan ey 
lo a strobé di bira onbeskop. De bes en cuando mi ta controlé den 
spil pero e buracu no a aumentá casi nada. M'a sigi batié cu su 
awa salu y casca di lamunchi berde, como Tintina mi tanta a 
bisami un dia cu pa chikitu un buracu den bo djente ta, e ta pone 
boca hole malucu. 


Esey ta cos cu mi tin mashá miedu di dje. Bo sa ki jama 
ora bo ta combersá cu un hende, e tin cu tenebo na un distansha 
pa e no desmajá? Anto abomes cu no sa, ta golpié numa cu ”hhh”. 
Si ta hende cu sa landa, anto bon landadó, ainda e por purba tene 
su rosea aden té caminda e por, pero si e no tin muchu amistad 
cu sambujamentu ...... pero lagami tapa e wea. 

Enfin, un diasabra tramerdia un amigu a ofrecemi un glas'i 
refrescu pa baha calor di solo. Anto ela pidi e bendedó jené cu 
ijs. 

Mi amigu. e promé boca cu m'a dal, ta manera un diabel 
titiaru a hinca su forki cajente den mi ensía di djente. Ela sor- 
prendemi, pasobra m'a lubidá completamente riba e buracu. Pero 
despues di un ratu mi no a sinti nada mas y m'a sigi bebe mi 
refrescu trankil. M'a lubidá hasta riba dje. 

Mitar'i diesdos di anochi e alimá a dalmi un stik lantami 
fo'i soño. M'a lanta sinta. Otro stik, mas fuerte ainda. Mia lanta 
para, pensando cu kisas l'e respetami riba pia. Pero kico, E dos 
stiknan ta pa meldumi numa cu t'awó e ta bini, 

Mi amigu, m'a sinti manera ta un hende furioso a cuminsa 
coba mi cacumbein cu piki. M'a core bai den cushina guli tres 
aspirin. Ata awa a pasami robes. Atami ta tosa, un man na coro- 
coro, un man na mi sun band'e cara. Anto doló ta ponemi trose 
manera colebra na anzwé. M'a corda riba un tiki wiski den cashi. 
Mia klap un dobbel, cuminsa cana bai-bini den cas, Nada. Mi 
wowo drechi ta balja. Mi cabes ta kima. Min por sinta min 
por para. A dunami un edea cu si mi sali cana den serena mi 
por haña un alivio. Atami na pijama ta cana bai-bini den curá, 
pero cachó di mi bisiña a mirami pa mal cos, cuminsá woumi. 
M'a bolbe drenta cas, kita pijama bisti paña, keda cana bai bini 

ta keha, un ora'sina e doló ta haci manera e ke mengua, pa djis 
klampmi un stik ponemi mira shelu pa un pampuna. Unor a bati. 
Mi ta mitar loco. 

Ora min por a wanta mas mia sali drenta auto pa mi bai 
un dentista, M’a start sali pero ta manera un cos ta tene e auto. 
Holó di cos kimá a dal den mi nanishi. E or'ey m'a corda riba e 
brek’i man. Mi ta stuur cu un man y e otro na mi cara. M’a primi 
trot tur aden pero net den un lorada auto a cuminsa balja den 
caminda. Flèttayer. Anto min tin reserve. 

Pa mi suerte a pasa un truck’i pan. M’a bin haña un cabéi 
boto te Punda. M’a cana jora te porfin m’a bin haña un den- 
tista kende a caba di jega cas for di un fiesta. Cu mashá roga- 
mentu ela bin judami. M’a sinta den stul, ela bira cohe un in- 
strument, m'a munstré e djente, ela gruña ”ahán si”, dalmi un 
angúa. pèrta boca, snuc, ranca porkería. 

Min tabatin boca pa gradicié. Mia tuma mi djente lorá den 
catuna cu intenshon di gana cas garné fini-fini pa su castigu. 

Mi no ta corda mas di ki moda m'a gana cas. 

Shet'or di mainta atami pará — tur trosé — manera pal'i 
lechi na un pal'i lus dilanti ofecina die dentista. Ta djente robes 
ela ranca. Saca bo som. 


Soño 


saga ki Anto bo sa cu ken m'a soña antajera'nochi? Cu difuntu 
Talo; sintá plat abou na suela den un mondi, cu dos sprichi jerba 
di ía crusá den otro ta canta: Maria bo ke bendemi, dòs placa di 
lechi dushi, porakí porajá señora, porakí porajá señora. 

M'a cumindé na su nomber, pero e'n hisa ní cara drei mirami. 
M'a bolbe cumindé; ní hende ní palu. E ta ketu bai cu: Maria 
bo ke bendemi, dòs placa di lechi dushi, porakí porajá señora, 
porakí porajá señora. Anto su cabes mará den lensu ta zoja bai 
bini. Mi di: aki, mihó mi bai caminda mi ta bai laga Talo pa su 

cuenta. Podisé e'n ke pa mi strobé. M'a bira bai. 

Djej m'a hañami den un cas mashá grandi, tur na lus, pampá 
di hende, manera pascu mardugá den misa. Pero un feneta cai, 
bo por a tende, Asina ketu. Mia lanta para cuminsa grita masha 
duru: silencio, silencio! 

Djej m'a bula spierta fo'i sono, papa soda. 

Mainta m'a lanta conta Dei mi suegu. Ela bisami cu ta ma- 
shá mal soño esey. Si bo soña cu difuntu bieu, ta morto frescu, e 
cas grandi tur na lus ta misa; e cantamentu cu jerba di ía ta 
respons cantá. 

Bo ke kere. cu awe mainta, mi po lanta haña tres galiña ta 
hala pa muri den kouchi? Momento m'a sac abou pone man riba 
nan, tur tres a laga bai. 

Dèi a cana jega para miranan, sacudí cabes, bisa: Wazo, 
bo po conta cu bo tin bida largu. Ta bó lugá nan a tuma”. 

M'a sinti un friw core tra'i mi pal'i garganta. Mi tin mashá 
respet pa Dei. E ta hende cu sa mira spiritu na pia. Apesar e ta 
pari na sacu. Si Dei saca un sono pabo, ta amèn. 

Ata aña pasa, den luna di november, m'a conté cu m'a scha 
cu m'a cana trapa cu tur dos pia den porcaría, Dei di cumi: ”Ju, 
busca placa unda cu bo haña, bo cumpra maske ta mitar brijechi. 

Si b'a soña cu b'a susha curpa cu e cos ey, ta placa brutu bo 
ta be haña. 

M'a curi cabé'gai paki-paja té m'a bin haña diessincu heldu 
fia serca mi compader Sampi. M'a pensa, pa mi cumpra mitar, 
mihó mi sera wowo risca un hinté. M'a laga sali. 

Tabata un djarason atardi, un dia promé cu wega. Anto net 
e dia ey brijechi tabata scars. Pa mi suèltu m'a topa un maachi 
cu un ultimo shete ren na man cant'i caminda pará, Mia jega, 
duné su diesheldu y mei, tuma e brijechi sin busca ni e number 
pa mira, doblé chikitu asina maré na mi punt'e lensu hinca den 
mi sacu patras. Gana cas, cortami un doló. curi drenta e cas chi- 
kitu, banki di secret a fundi cumi cu tur ...... ruman, ta cos 
tristu, mi'n ke corda mes. Manera bieunan di: Palabra' caba na 
boná. 

De-de-de mej pón. 

aset Bo ta corda? Mi mama'mandami cumpra un liber di 
sucu. Kí sucu? Sucu blancu! Kí blancu? Blank’i lechi! Kí lechi? 
Lechi'baca! Kí baca? Bak'i mondi! Kí mondi? Mondi’jerba! Ki 
jerba? Jerba bèrdè! Kí bèrdè? Monta berde!...... 

Ai esta dushi nos tabata hila. Drei-drei-drei mas purá mas 
purá. Mester tene man di otro bon duru pa bo no los bai cai te 
ajabanda. Anto dobla bo rudianan tene e brasanan steif pa no 
perde ekilibrio, Flektunan dje muchamuhernan ta zwaai anto nan 
shimis ta keda waja manera bandera. 


Ami semper tabata gusta hila cu Rosa. Caminda e dal man 
garabo, ai, bo mester sá hila. Rosa 'n ta den cuenta di ban poco- 
poco cu cuidou. Ta hila bo ta hila ó laga. Con su dos wowonan ta 
span bira glas keda mirabo manera un cabai furioso den careda 
anto su pianan diki den pargata ta hala-bati té sagudí suela: 
zjiba-zjiba-zjiba-zjiba ...... Tur mucha su cabes ta keda bira des- 
pues di hila, liber di Rosa. E ta cla pa tumaden mes ora. 

Of nos ta hunga pele. Lo bo no keremi, pero te awe mi tin e 
pieda cu mi tabata hunga pele cuné. Ta un pieda rondó, hanchura 
di un bleki’ lechi, coló shinishi cu picpic blancu, cu un buracu 
mei-mei. 

Chou mi jaja a trecé pa mi fo'i Aruba. Segun ela bisami, ta 
un pieda di sueltu cu ela haña den cueba di indjan. M'a keré tam- 
be, pasobra ki ora m'a hunga pele cu e pieda ey, m'a gana, 

Pero papiando di wega, bo conoce ”zámanakitóki”? 

Esey ta un wega mashá bunita pero pa hende grandi. Ta un 
wega di balja riba palu. Lagami purba splicabo. 

Dos homber balente ta para cara pa otro cu un distansha 
di mas o menos un jarda y mei. Nan ta tene dos barete di man 
di un pa man di otro, Un otro homber, mas parti di un tipo 
delegá, ta bula sinta riba e baretenan. Su pianan no ta toca suela. 
Hendenan rondoná ta cuminsá canta bati man: ”zámanakitoki ata 
toki ata toki. zamanaki-toki ata toki a subi PA” ges y segun 
nan ta canta, e dos hombernan ta zoja e baretenan bai-bini, e 
"koki” ta haci trapiesanan di mas straño posibel riba e barete- 
nan. Mes gracioso cu un macacu, Kisas ”toki” kier men ”maca- 
cu” tambe. 


E ta lora pasa djabou sali subi pasa tra'i garganta di un dje 
tenedónan, slip baha dobla pasa mei-mei dje pianan lora subi e 
baretenan, bolbe lora anto e hendenan ta canta tur e moveshon- 
nan. Djej e "toki” ta bula'bou pasa cu sombré pidi placa pa 
toki”. Mas placa toki” haña mas e balja. Ta di compronde tam- 
be, pasobra si bo no kánimi, mi'n tin gracia pa kánibo, 





Pasadia 


DE Bo ta bisa'sina? Ta bon cu awendia cadaken su sintí 
ta juda curpa cu no tin cuenta di lanta bai pasadia na ca) hende 
mas. 

Riba su mes pasament'i dia no ta nada malu, pero na e sis- 
tema cu e tabata tuma lugá, hopi bes e tabata causa un desgusto. 
Danki Dios ela bai fo'i moda. Lanta be rèis riba hende cu bo bon- 
der na man: ta dia ba bin pasa. Lubidá! Apesar, si bo t'asina 
burdá mes, fo'i ora bo jega, cu nan sospechá bo intenshon, di un 
of otro manera nan ta ponebo na bo tinu. 

Ta mes ora nan lo core drenta camber sali bistí di gala y 
bisabo cu mashá finura cu ta net nan batata bai sali pa atendé 
un caso mashá mashá urgente. Ta duelnan cu nan no tabata sabi 
cu lo bo a bini, sino nan lo a regla e asuntu pa un otro dia pero 
como nan a pasa palabra caba, nan no por haci co'i disformal. 
No tuma nan na malu, pero cu muchu gustu nan ta sperabo cual- 
kier otro dia. Sorru avisánan di antemano já nan lo prepará war- 
dabo. Cualkier dia asina den otro siman. Corda bon nó keda sin 
bini. 

I den nan mes:!...... ! 

Bo por firma cu otro siman lo bo jega haña porta nó sola- 
mente na jabi, pero clabá, anto cu clabu di tres deim y nan cabes 
fundí den palu. | 

Ma ta muchu tambe. Bo sa kijama hende lanta den siman 
bini bo cas fo'i nuebor di mainta sin puntrabo di antemano si bo 
por ricibinan o laga. sinta zoja stul riba bo te seis'or djatardi? 
Anto abo cu no tabata prepará ta hañabo ta curi cabé'gai fia un 
banana, un bleki értu, un bleki balchi na e bisiña cu ta lora man 
cu pida tienda, pa persona nó sa bo selashi cu ta funchi cu flor di 
tajó b'a come ultimo dianan? 

Tin hende no ta kere, pero tin dia bo por lanta sin un sen 
pretu den cas. Ta bo barica bo ta hala mara cu faha hanchu laga 
radio grita pa hende bibu no tendebo keha. 

Anto ata hende ta bin reis riba bo, ta dia ela bin pasa. 
Manera defuntu mi jaja di: "Oh ami ta kita tapadera die bleki’ 
corozin frus cu tin tres siman ta hincha parib'e cas, sali bisabu: 
mi ta bai bolbe”. Anto mi ta bai para na un bon distanshi mira 
con purá bo ta hui. Con bo ta hañami? 

Tarheta 


gës Anto e ta bin reclamami cu mi no a bini casamentu 
di su ju. M'a bisé claramente — pasobra mi ta hende mashá 
bot — cu ta strañami cu e ta binimi cu tal reclamo como riba 
e tarheta cu ela mandami tin skirbí, anto cu letter di oro: no 
habrá recepción. 

Con mi ta haci bini bo cas si bo mes ta manda bisami cu 
bo no por ricibimi? Kisas ta djis pa avisami cu bo ju ta bai 
casa bo a manda e tarheta pami. Si mi lanta bini, bo tin tur 
derecho di jamami un búbe. 

Awor e ta bin bisami mi no mester a tuma e cos asina. Ta 
co'i loco mi ta haci. I ta mi só tambe, pasobra tur hende cu nan 
a invitá cu tarheta, a bini. Nan a balja tur y a keda hende té 
mitar'i tres. Mi kier a bisé kisas nan no a lesa loke tin riba e 
tarheta pero m'a guli warda. 

Segun é, mi no mester a tuma e tarheta "a pié de la letra”. 
Ta un custumber tin di pone "no habrá recepción”. Djis un 
formalidad. Pa tantu tempu cu nos tin amistad? 

Pero imaginabo bo ricibi un tarheta di invitashon pa un 
comementu, anto den un huki chikitu asina ta pará: ”bini cu 
dibo”. 

Bo por pensa cu nan ke men: bini cu bo casá o bo namorada, 
pero bo por pensa tambe cu nan ke men: bini cu bo cuminda. 

Atabo awor mashá nechi bistí na tuxido, persona na trahe 
largu di anochi, ta baha for di auto drenta e cas cu asin'un 
Hortaviano na bo man. 

Tur hende ta keda mira boso strañá y esun cu a invitabo 
por tumé como un ofensa grave. Naturalmente lo bo defendé bo 
mes té caminda bo por. Pero por a resultá tambe cu boso a 
jega man bashí haña cada invitado cu nan mes baki di cuminda 
banda di nan. Anto tur ta keda mirabo cu un cara di: esta sin- 
berguensa, no? 

Manera situashon ta awendía, bo por bien bai bo cas, pasobra 
e criánan mes ta warda tur e wesunan pa nan cachónan. 

Musical 


ohan Kerémi. E pida isla aki ta e país di más musical den 
hentér Caribe. Bo ta hari? Bo ke men ta co'i kèns mi ta papia? 
Pero ta cos cu bo mes sa. Nos ta asina musical, cu hasta nos 
hendenan tin nomber di muzik. 

Cuminsá bo canta Do Re Mi Fa Sol La Si Do. Já ba menta 
nomber — di cariño — di mashá hopi hende caba. 

Ami mes sa un cuenta cu tin henter escala musical aden. 
Sinta pa bo tende. Un dia tabatin un joncuman cu jama Do-do. 
E tabatin un ruman cu jama Re-re. Do-do ta dos aña mas bieu 
cu Re-re, pero nan tur dos ta casi mes haltu di curpa y hopi 
bes hendenan sa miranan pa ohochi pasobra nan parse otro 
mashá tantu y semper nan gusta bisti mescos cu otro. 

Do-do a sera conocí un dia cu un muchamuhe na un fiesta. 
E muchamuhe jama Mi-mi, un nèchi mucha. Nan dos, esta, 
Do-do cu Mi-mi, a bin namorá otro y Do-do a sera Mi-mi conocí 
cu su ruman Re-re, 

Ata Re-re tambe a bin gusta Mi-mi, pero Mi-mi sí no tabata 
gusta Re-re su moda mashà. Do-do tabata muchu mas calmo, 
mas serio. 

Un dia Do-do cu Re-re a bai haci bishita huntu na cas di 
Mi-mi, anto Fa-fa, mama di Mi-mi, a bisa Mi-mi despues dje 
bishita cu e ta gusta moda di Re-re más tantu como Re-re ta 
munstra mas franco. Do-do tin un moda di combersá cu é, esta 
Fa-fa, no ta gusta. Un hincament'i pep, un finura fingí. Hende- 
nan asina, librabo di nan, pasobra bo'n ta sa kico tin paden. 

E cos a sinti Mi-mi poco y ela conta su amiga Sol. Sol di 
su banda a haña interés den e asuntu y e kier a conoce Do-do 
cu Re-re. 

Algun dia despues Mi-mi a sera Sol conocí cu Do-do cu Rere. 
Y dia Fa-fa a puntra Sol su opinion, Sol tambe a bisa Fa-fa cu 
ela gusta Re-re más tantu cu Do-do, pero Mi-mi sí a keda cu 
su edea riba Do-do. 

A bin keda cu Re-re a bin bishitá cas di Sol, sera conocí 
cu La-la, mama di Sol y despues di algun luna Re-re a puntra 
pa Sol. La-la a aseptá. 

Pero Do-do tambe a puntra pa Mi-mi. Fa-fa a dicidí di 
aseptá Do-do numa. E ke men, tóh ta Mi-mi mes mester sa. 
Dianan ta bai pasando. 

Ma despues di tempu, Fi-fi, un tio di Sol, a bin bisa La-la 
mama di Sol cu ta dos tres be caba e ta mira Re-re cu Mi-mi 
ta combersá mashá. E 'n ta gusta e cos ey muchu. Ata Sel tambe, 
un comader di La-la, a bini cu mes un historia. 

Ma ora La-la a conta Sol kico Fi-fi cu Sel a conté, Sol no a 

da muchu caso. E ke men, Do-do ta namoré Mi-mi, Re-re ta 
ruman di Do-do, kico tin si Re-re combersá cu Mi-mi? 

Pero dia Re-re a falta su dia di bin namorá Sol y manisé 
Sol a tende fo'i boca di Di-di casá di Sel cu esey a mira Re-re 
bon ganchá na cine cu Mi-mi, Sol a bai cas di Mi-mi y conta 
Fa-fa e cos. 

Anto Ri-ri, un tio di Mi-mi, cu tabatey a rabia mashá. Pero 
Fa-fa cu sí tabata sa dje cos, a defendé su ju Mi-mi. Ma Fa-fa 
no a bisa Sol nada cu Do-do tin basta dia caba no ta bishitá cas. 
Logá, Mi-mi a dank Do-do basta dia caba. 

Ta ora Si-la a cai den e asuntu, tur cos a bini na cla. Sol a 
keda stom. 

Pa caba e cuenta mas lihé, Re-re cu Mi-mi a bin casa. 
Do-do esey a drenta barcu bai nabegá sin bini nunca mas. Sol 
a ked'ey, ma e tambe lo a casa. 

Alafin alafan cuenta caba. 


Herencia 


saa Papia un papia dos. Awe merdia m’a pasa riba Dempel 
mas o menos mitari un. Den oranan asina Punda ta den su 
sosiegu y e muhernan cu ta bin bende cos na Punda ta probechá 
sosegá tuma frescu den e pida drempi dje pacusnan será. Anto 
tin un bientu ta waja mashá dushi e or'ey y tin di nan hasta 
ta tira un cabes. 

M'a pasa net ora dos muhe tabata combersá cu otro y...... 
un articulo den e showcase a hala mi atenshon. 

E muhé cara rondó tur na pretu cu lensu blancu mará na 
cabes, sintá riba un cahita di bleki'lechi, tras di su dos macutu- 
nan, ta conta e otro delegá, na saja shinishi blusa blancu, pará 
ta lèn cu lomba na huki die glas) showcase cu poco biljechi na 
maña "aspas Ora mi ta bon 'n tin hende mihó cumi, pero ora mi 

rabia mi ta bira pió cu cos malu. M'a bira mashá hodidu berde 
ora ela bin lagami sa: óoòh, hende 'n sa haci asina; defuntu "n 
ta hende die cosnan ey; le'n keda contentu cu bo ta trata su 
famianan asina. 

Wel, ela ponemi bira mi'n po bisa kico. Mi di cuné: Bai! 
Bai bo logá lihé pa mi'n bira loco riba bo...... Ajó Chepa! 
Sunch'e muchanan paml...... Dana... sar Cu Dios keeè...... 

Ten lagami sa cu mi tin muchu gan) cos. Min po reclamá 
pasó e cas 'n ta cas di Wili so. Famianan tambe tin parti aden. 
Ma ta ki mishibu aden? E cas ey, ta cas cu Wili su mama a 
muri laga pe. Dos ju homber só e mama a haña. Wili cu Hose. 
Wili ta má chikí. Hose esey a drenta barcu be Cuba fei su 
djeshete añ sin bin nunca mas te datu dia djawe. Nunca e'n 
dkirbi ni manda bisa ke ta bibu ni morto, ni nunca en puntra 
ni mand'un cen chikí pa su mama...... Mira Frans bai ey...... 

Mi ta casá cu Wili na misa y na raad. Cu e ta' na bida, luna 
cu ta bini nos l’a cumpli nèt bintidos añ casá. Fei ten kela cai 
malu keda ocho luna na cama drumí, ta mi só, mi só asinaki a 
keda lidja cuné didía y anochi té na su cam'e morto cu Dios 
a bin tumé. Tur plak'e mundu cu ta'tin a bai na doktu cu remedi, 
Nun hende, wun famia 'n sali judami cu dos placa. Pero m'a 
munstranan cu mi ta muhé cu'n ta pidinan ún cen pretu. 

Con cu m'a haci mi cuenta m'a dera mi morto mi só. M'a 
sorru duné su respons cantá cu tres pader mashá decente mashá 
nèchi, pasobra mi sa cu semper ela deseá pa t'asina. Sigurno. 
Semper defuntu a gusta su cosnan mashá na òrdu mashá na pep. 
Y manera bo ta na bida, asina bo morto tin cu bai. 

Keremi, nunca mi'n ta'a sa cu Wili ta'tin primu. Ma esta 
curashi, no? Bini té mi cas bin bisami mi meste bende e cas 
pa nan tambe haña nan parti cu ta tocanan. Anto e parti di 
Hose ta wardé pe na banco. Mi ke sa parti di ki donder. Oh bai 


na horca cu boso...... Ke tal Marita. Poc'asina...... Con a 
sigi cu Mama?...... Asina...... Dio lag'e curpa sigi mihó...... 
Mashá cumindamen...... Danki, pa mi tambe. Te mañan cu 
Dios ke. 

















Rabu 


Ree Mia jega net momento e mama tabata zundra: 

SEO Tu cabé cajente cu bo ta. Akiden t'ami ta manda y si 

bo'n ta gusta bo ta laga. Si ta muhé riba bo mes bo ta, bo'n po 
t'akiden”. 

E ju a contestelé: ”Cabé cajente kico? Awel ta paskic'a 
mandami Hulanda? Pami be come ijs?” 

Asina ela mirami ela dal pega nami cu: ”Bo’n ta haña ta 
pantomina Wazo? Mi'n po sali bai un caminda mi so. Ta mashá 
mahoso. Mi ke bai un cine, mi mester bai di shet'or pa Lilian 
compañami. Si m'a sali ajera min po sali awe. Poco hende a 
combidami ban landa, mi'n po bai pasobra Lilian 'n po bai. Anto 
ora Misie. ” E mama a interumpié cu: ”Si! Te co' bòmbòshi- 
nan ey bo gusta. Sali bai bo so bai fiesta bai unda bini ora bo 
kiér pa hende cu ní ami ní bo tata 'n conose trecebo cas. Kico 
un hende lo pensa?” 

E ju a sacudí cabes hari falsu: "Ai mi mama dushi, bo 
ta pret, bo sa? Mäin ta'a sa cu mi no tin mag di sera conosí cu 
hende cu mi mama ní mi tata ní mi ruman chikitu conose. Anto 
na Hulanda m'a haci mashá bomboshi, pasobra cuater aña largu 
mi no a bisa cada hende cu m'a topa: min por sera conosi cu 
bo pasobra mi famianan na Corsou no conosebo. Zonder mijn 
zusje Lilian, mijn chaperonne, mijn lijfwacht, ben ik bang”. 

Y dirigiendo nami: *'Wazo, con bo ta haña e cos aki? Ta 
mandabo bai educá afó pa bo bira un muhé cu por dirigí su mes, 
cu por pensa pa su mes. Ora bo bini bek, nan ke bistibo bruki 
y frenabo”. E mama a bula: ”Ahan si? Ta muhé bo ta? Anto 
MITA Pae. ds 

Aki mi mester a cai aden pa e cos no bira un escándalo. 
Atami awor ta ponenan sinta, calmanan, duna tur dos rason pa 
mi munstra tur dos nan falta. Anto 'n tin cos mas peligroso cu 
mishi den asuntu di mama cu ju. 

E mama no por compronde cu su ju muhe no ta e mes mucha 
cu ela brasa sunchi cuater aña pasá na Hato ora e ju tabata bai 
drenta aeroplanu pa bai Hulanda. Un mucha cu no tabata conose 
ni su bario drechi. 

Un mucha cu tabata pidi Lilian compañé anochi ban sera 
porta di cushina. Un mucha cu no tabatin interes den loke ta 
straño pe. Un mucha cu humildemente tabata aseptá custumber- 
nan di tradishon. Un mucha cu nunca tabata puntra: Pakico? 

E mucha ey awor no por compronde cu su mama ta e mes 
mama cu ela bai laga cuater aña pasa. 

Ela bai Hulanda net den tempu fofo di su desarojo. Aja 
ela desarojá den un ambiente completamente destinto. Ela bai 

cu sintí y ela absorbá otro moda di biba, otro moda di pensa. 
Obligatoriamente ela siña manehá su mes, mira pa su mes, cuida 
su mes, na un lugá cu cada cachó ta lembe su mes wesu. Aja 
su edeanan a forma bira un imagen grandi di glas pa bin dal 
kibra na filingrana contra e muraja bieu di piedra di su patria. 

E ta keda desapuntá, descontrolá, ta drif riba restonan di 
su soñonan. Esaki ta rabu dje estudio. 

Pero awor, é cu a studia mester por compronde cu e no por 
habri cabes di su majornan y dunanan un ”brainwashing”. Ta é 
mester purba comprondenan of tuma dos be cuater aña pa siña- 
nan comprondé. 


Mala Lenga 


EE Sigur si! Hende cu malalenga por tin rond mundu, 
pero manera aki na Corsou, mi'n tende nunca. 

Antajera porehempel, pa motibu di dos palabra, a bini un 
desunion cu por a bira un bringamentu formal. 

Den un combersashon na cas dje bisiña pegá, mama di 
Palux, un joncuman curpa jen cu ta soda mas cu de-la-cuenta 
e dianan aki cu weer ta pará, a sinta gaba cu Palux a gana un 
vale di un ”labá ariba” den rifa di car-club na Radio Hoyer. 

Ma'Nani cu tabata sinta scucha e combersashon, a laga sa: 
”Dioso-lo-paga, pasó e dianan aki Palux ta di remáta”. 

A keda un silencio. 

Chita, e ju muhé majó di Ma'Nani, a purba drecha e cos cu: 
"Noo, 'n ta manera mama ke men no; ta un labá pa su auto”. 

Ma'Nani di solamente: Ai caramba”. 

Mama di Palux, mi ta compronde pe tambe, a sintié ofendí. 
Ela laga sa cu Ma'Nani gusta habuzá masha. Ma Nani mes parse 
un kico. Chita a bula defendé su mama, un ruman muhe di 
Palux a cai aden, palabra a cuminsa herebé, boltu afó, té 
parumpinga’ sina nan a come otro. A costami masha pa m'a 

paainan plakja e cos. Mi ke cu nan a keda basta dia nuá. 

Pero Ma'Nani ta conocí pa su malalenga. 1 e'n tin keber 
cu nada. Ami sá di dje como mi ta mashá jegá djaja. 

Tempu mi tabata namorá un subrina di un actuprimu di 
dje, ela puntrami un dia cu m'a pasa cumindé: ”Awe bon pasa 
serca Méme, no?” 

Mia rospondé: "No Ma'Nani; di con Ma'Nani ta puntra?” 
E di cumi: "Pasó bo ta hole hende”. 

M'a puntré: Ta kiko mi sa hole anto? 

E di cumi: ”Sensja malucu”. 

Ta despues m'a bin tende cu wela di mème sa gusta un 
cuenta di mira carta, bende co'i sueltu, co'i haci hende pápa, 
awehole pa tene-no-lagabai cosnan asina. I m'a kere berde. Mia 
bin haña miedu kita pia poco-poco té caba e cos. 

Pero té awe ta duelmi, pasobra tur e cosnan ey tabata 
mintira. Meme su hendenan a bin gana premio majó, lanta cas 
grandi, pone negoshi di tienda bira ricu, casé cu un strañero 
cu a cana riba holó bin heredá tur bien pasobra Meme ta unico ju. 
Shonnan, laga cuenta pa ocho dia. 


Gratitud 


ASE Atami ta bisabo? Ta mas facil landa di Corsou pa 
Coro, cu tene un hende contentu. E cos cu jama hende, no, tantu- 
bal é o un barí sin bom. Nada 'n ta jegé. Esaki no ta palabra 
sjérto só, pero hecho di tur dia. Cos cu a sosode, tá sosode y lo 
sigi sosode pasobra hende ta cambia cara pero no su mentalidad. 
Ehempel tin hopi: 

Un hende ta pasa serca bo cu awa na wowo. E ta pia'bou. 
Ein tin ni mode muri té pa e cumpra un alpargata. Ein por 
bai ningun caminda. 

E ta jorabo, e ta cai na bo pia, pidibo, rogabo judé cu 
un slof bieu. E ta contabo su pasashi, su pena, y pa baranca 
cu bo pechu ta, su awa di wowo ta haci bo curason moli. 

Bo ta judé. Bo ta duné un sapatu cu b'a laga hafusol. 

E ta gradicibo, sunchi bo man. E ta bañabo cu dioso lo paga. 
Ta Dios mes a trecebo den su caminda. 

E ta bisti e sapatunan, cuminsa cana. 

Manisé e ta pasa cumindabo. Esta gradicido. Ora bo puntré 
con ta bai cu e sapatunan, e ta bisabo ta bai bon, nan ta cana 
dushi, numa cu e cueru ta poco secu. Si ela haña un tiki blek 
pa lanta nan tipo, lo ela keda masha contentu. 

Bo ta compronde cu kisas lo e ke keiru poco tambe. Bo ta 
duné un bleki blek. 

Sigiente dia e ta bin bisabo, awor cu e sapatunan ta lombra 
bunita, nan ta falta un paar di fitter nobo. Bo ta duné. Dos dia 
despues e ta bin bisabo cu e sapatunan ta haci muchu ñeki-ñeki 
riba caminda. Si no tin un moda pa stop nan di canta, como 
tur hende ta drei miré cu un cara, manera nan conosé cantica 
dje sapatunan. Bo ta bolbe cai na su pena y con cu bo haci bo 
cuenta, bo ta saca e ñekimentu. E ta bai. 

E ta bolbe pasa bisabo cu tin clabu den e sapatunan. 

Bo ta fié martin cu bigonja pero e ta lagabo sa cu e no sa 
haci e cos ey. Ta trabou di sapaté. Ora bo munstré cu no ta kita 
nada for di su dignidad si e manehá un martin cu bigonja, e ta 
rabia, zundra, gritabo cu e sapatu cu b'a duné, ta cos bieu; é 
semper di su bida ta sapatu nobo di mihositu marca ela bisti. 
Pa e hinca pia den porkeria asina, e ta preferá cana pia'bou. 


Fabor 


ás Pesey ba haña rabia riba dje? Pasobra ela nenga? 
Esey sí ta poco di mas. Mi no por dunabo rason. 

Bo a pidié hacibo un fabor, ela bisabo e nó por. Ta con 
abo ke rabia? E no tabatin derecho di nenga? Anto bo nó mester 
a pidié, pasobra si pidimentu ta liber, nengamentu tambe. 

Cos sa pasa hende. Ta pesey ami, oh ta un tabla lo bula. 

Mi ta corda con un dia, mi ta drentando aeroplano pa bini 
Corsou, un cabajero a pidimi haciele un fabor tuma un paki 
pa mi entregá na cas di su famianan, E direcshon ta skirbí ariba. 

Ela bedéimi den purá ta na unda mas o menos y promé mi haña 
ni ocashon pa bisa algu, ela pushami cu e paki bati man riba 
mi scouder bira bai. Mi ta sintá den aeroplano té patras. Esey 
ta un custumber dimi cu mi mes no por bisa ta kí dia m'a 
cuminsá cuné ní pakico. Kisas ta como ki ora mi mira potret di 
un avion cu a cai na estranhería, ta parsemi cu e parti patras 
sí a keda hinté. Pero lagami no cambia di tema. 

Enfin, mi ta sintá eynan, mi ta mira e otro pasaheronan, 
unu ta drei mira otro, puntra otro un cos bira cara den mi 
direcshon. Mi pober ta sinta ey, e paki riba mi cabes den rekki, 
mi ta sinti un holó straño, pero mi ta inosente. 

Ata un mosa ta bin asercami cu un cara cu mi no por splica 
y puntrami cu un stem casi tímido: ”Ta...... ta meneer su paki 
ta akiriba?”...... 

Aeroplano a bin baha. Pasaheronan ta casi pusha otro pa 
sali mas promé. Mei ora despues atami den un taxi riba caminda. 
E shafér ta bló gruña den djente anto cada be cu e nister e ta 
waakmi den su spil. M'a baha den un bario di caminda di tera. 
Na e moda cu e shafér a snuk cu e auto, m'a sinti cu e no a 
apreciá ní e placa cu m'a pagé. 

M'a cuminsa cana ta busca e cas. Anto solo ta kima sin 
misericordia. Cacho ta gritami. Ata dos a pega mi tras. M'a 
puntra aki puntra aja. M'a soda pápa. Té porfin Dios a bin 
judami, m'a haña e cas. M'a para na porta dje curá, cacho a 
grita, un señorita a habri porta dje cas, keda mirami cu un 
cara di: ta kí e bajnaki ke? 

Munstrando e paki, m'a jamé: "Señorita, bo ruman a pidimi 
trece e paki aki y ela manda mashá cumindamentu”. E ora ey 
ela asercá, tuma e paki for di mi man, lesa e direcshon riba dje, 
bisa ”ahán”, bira bai purá paden sin jamami ni danki sikiera. 
Wel, mi'n por bisabo kico m'a pensa ni mi no ke corda. 











Bril 


de Ta un cos mashá pret mi tabata bai contabo, ma ela 
kita fo'i mi sintí. Pero 'n ta nada. Tin mas dia. 

Bo sa riba kico m'a be reis awe mainta, ora m'a bai busca 
poco cachuela den mi hokki di potoshi pa mi hunga sapaté riba 
sapatu dje muchanan? 

Un bril. No cualke bril. Un bril cu mi wela a bisti tempu e 
tabata luci den flor di su hubentud. E modelonan cu glas ovaal, 
montuur fini di oro puru, cu bo ta laga cologá te riba bo punta 
di nanishi, anto bo ta djis sac bo cabes poco ora bo no ke mira 
door dje glasnan. 

Tempu di mi wela, ta hende-hende tabata uza bril. Mas 
parti cosedó, snéiru, drechadó di oloshi, meneer y juffrouw di 
scool, dokter, pader, folester y otro hendenan cu tabata ocupá 
puestonan haltu di nos comunidad. 

Awendia, si bo para na un skina di caja den Punda, di 
cada dies hende cu pasa, cuater ta bisti bril. I si antes tabatin 
solamente bril pa bista, awe tin bril'i solo, bril pa lesa, bril pa 
drecha tipo, bril'i rol y day and night, 

Anto e tiponan ta asina strabagante cu tin bes bo no por 
nota e diferensha entre un hende y un animal. Tin tipo di pajasu, 
di palabrua, di pushi, di cabai, di barbulétte, di diplomático, di 
ladron y di la-muerto. e 

Algun tempu pasá tabata un cos mashá notable cu tur breit 
tin bril. Un siman prome cu e mucha muhe casa, e ta baha 
Punda drenta cualke óptica sali cu un bril den su cartera. Pero 
un bril inosente, esta, cu glas simpel. Anto na cas e ta ensajá 
den spil pa custumbrá cuné. Con pone e cara, con pep e boca, 
con hari, pa dia di casamentu e hendenan bisa strañá: "Min 
tabata sa nunca cu e ta bril. Anto ela paré nechi, no?” 

Pero si sosodé cu no por a haci mas gastu di cumpra un 
bril bunita y costoso, ta bai fia di un amiga ó un tanta. Preferibel 
un bril cu hopi trililichi y cos cu ta lombra den e balki, maske 
e glasnan nó ta inosente. i 

Den e caso aki sí sa resultá cu e bruid ta bira un martirio, 
pasobra asina e pober pone e bril na cara, e ta mira tres pa un. 
Kí ora e drei mira su pida papi den cara e ta spanta, pasobra 
ta un spennikok gigante e ta mira su dilanti. Anto e madrina 
ta un cacalaca matros. Anto e tin mashá fis dje insectonan ey. 
Su cabes por laga di birá? Su stoma por laga di waal? Pecador- 
nan por laga di kere un cos pa otro? 

Pero e ta wanta su sufrimentu ketu, pasobra e tin cu saca 
potret cu e bril cu a paré asina bunita. Mañan mainta lo e bèt 
e wowonan corra cu té slap. 

Palu Kaloys 


Palu Kaloys tabata un homber mashá respetá den su bario. 
E tabata un tipo haltu y balente y semper di bon humor. Kn 
haña muchu scool pero como ela nase cu un don pa combersá, 
unda cu e jega e ta hala atenshon. 

Su stem pisá y fuerte y su pikete tabata haciele pasa pa un 
homber mashá studiá. Ademas semper e tabata bisti nechi y na 
tur fiesta — e'n sa falta un — su presencia só ta trese un 
ambiente di pep y harmonia. 

E ta tira su charadanan pone tur hende hari y no tin kestion 
cu un dams por keda blikja riba stul. 

Palu Kaloys ta lanta hasta e wela — cu bini pa tira bista — 
cu ta keha romantisma, core un wals cuné te poné lubidá cu ta 
na man di doktu e ta. 

Esey tabata un dje motibunan cu na tur caminda Palu 
Kaloys tabata pasa mashá bon y si sosode cu e dal un bitter 
dimas mes y saca un palabra fo'i slá, ningun hende no ta tumé 
na malu. 

Ora Kaloys ta combersá, tur bista ta keda cologá na su 
boca. E ta usa palabranan grandi cu hopi bes e mes ta inventá 
y mas e papia, mas su fantasia crea. i 

Y nechi ta, cu maske esnan cu ta scuché no a compronde 
ni ún pátaca, nan ta sinti nan mes mashá gosá di por ta den 
su compania...... 

”Si encasiamente mes un homber manera Chandi aki 
porehempel munstra e locual cu e tin sintimentu di homber pa 
demostrá, nos tur mestér apreciá y tuma e locual ta sú derecho, 
como pasobra cada homber pará riba su mes propiomente, 
humanidadmente ta sinti cu e tin derecho di deshogá su paden. 

Pasobra toch sinembargo no tin nada cu por concluí ni kibra 
cu ley di omnipotencia. 

Mi ke men dí, comprondemi bon, nos tur aki ta ún y mí 
punta di bista ta cu hamás den centro di bida socialidad por 
pasa casonan manera sa pasa na paísnan porehempel laga nos 
bisa un lugá manera occidente. 

Antajera casualmente mi tabatin un discuntishon cu Antwan 
riba e mes cos aki y m'a munstré cu si encasiamente mes por 
sosode cu mi ke men dí nos por atropelá nos mes na tal cir- 
cumstancia, toch sinembargo semper ta keda e posibilidad di 
compronde otro su opinion pa cu e mes unidad. 

Mira! Ehmm! M'a spliké e situacion di percancia den cual 
forsosamente un ser humano cu jama hende riba su mes por 
encontré. 

Naturalmente ela hala 'fó y defendé su causa di opinion 

cual loke den mi punto di bista no ta tantu bastante fuerte pa 
acceptá...... Ablif???? 

Dispensiami un raticu pa mi bai acudimi cu e dams tropical 
ey cu ta jamami. Nos ta sigi djis cu nos combersación”. 

Ora e kita bai, nan ta bisa cu admiración: 

”Mmh! Palu Kaloys ey ta lantá!!!!” 


Palu Kaloys na casamentu 


Na casamentu di Isabel ñnietu di Ma’Trei, Kaloys a tira un 
brindis cu a keda pa largu tempu grabá den memoria di 
presentenan. 4 | 

Un ratu promé cu e felis pareha jega cas, tata di Isabel a 
hala Palu Kaloys un cantu den sucuritu pariba di cas y bisé cu 
confiansa di nan amistad: 

”Comper, mi ta conta'riba compèr cu comper lo tira un 
spichi pa e pareha como Chabe mi ju a rogami mashá pidi comper 
no lubida riba dje y comper mes ta compronde cu mi ke men di 
ta comper ta homber dje cos ey. Asina ta pues mi ta conta 
cu comper”. 

Palu Kaloys a hinca su duim tra'i su solapa di bajete, sac 
cabes di banda keda mira su sapatu di felac, tosa cu pep, pone 
man riba scouder di comper Mando y sigurá esey cu tono superior: 

”No tene cuidou comper. Esey 'n ta cos di papia mes. Pusito 
mi ke men di esey ta sin ningun duda un deber stipulá cual 
consientemente mi ke cumpli cu alegria. Apesar 'n ta'we mi cu 
comper ta gosa di amistad cu otro, pero sí lo mi ke informá 
comper si comper ta deseá mi tira dos palabra na spañó na 
holans o sea na papiamentu mes? Mi ta semper na comper su 
agrado disipusion. Kico mi compér mes ta opinia?” 

Comper Mando a contestá cu frankesa: ''Comper Kaloys mes 
sa cu mi'n ta masha den lenga y mi ta kere cu Chabe mi ju lo 
preferá un spichi na papiamentu. Ma si comper ta haña cu...... n 

”Nònònò compèr Mando”, Kaloys a interumpié, "lo mi tiré 











74 


segun noblemente deseo di Chabe. Awe té tá manda pues lo mi 
complasé segun sú propiomente deseo y esey naturalmente 'n 
ta cos pa nos descuntí riba dje”. 

Pitamentu di auto anunciando jegada di breit a kibra nan 
combersacion. Hendenan a bola dilanti porta di cas y segun 
pushamentu e pasashi pa breit ta bira mas delegá. 

Den cas famianan ta core nervioso dal den otro manera 
vruminga cu a sinti holó di awaseru. 

Breit a baha cu masha dificultad for di auto y ta para 
manera un la-birgi cansá ta mira e jaja di strooistro lidia cu 
e strooistronan te fada. E pobersitunan no sa kico haci di cansá 
cu nan ta. Nan a keda fo'i cincor di atardi pará y primí riba 
otro den ún auto pa no machicá nan bistí. Un di nan, como 
protesta, a cai sinta plat abou den tera. Esun cu tabatin su 
man tené a cuminsa jora mama y un otro a para trankil asina 
laga rooi core. 

E bruidehom ta para cunsumí paden deseando pa ja ta ora 
di huí. Bientu ta core friu na su garganta sodá pero den apuro 
su lensu a keda cas. E damsita cargadó dje cola cuater jarda-y- 
mei largu ke grawata su nanishi ma e'n por kita un man. E tin 
miedu di e madrina su tras, 

E madrina su cara ta skerpi y hinchá di wanta presion dje 
corset cu a primi su mondongo manda te den su corocoro. 

E padrinu su sla di sintí ta bati preocupá segun e ta repasá 
e brindis dificil na spañó cu ela practicá un siman largu. 

Nan tras seis pareha di breitsmit. E señoritanan blanchá cu 
pujru Tabu ta zwaai cabes den tur direcshon pa balia e krelnan. 
E joncumanan ta kou bals slomushi pa dominá nan gana di grita 
cón lento nan lo cana e boleronan cu e conhunto lo basha aweró. 

Porfin e fila a cuminsa move, poco-poco y dèftu manera kiwa 
riba baranca cu ta busca laman ora solo sali. 

Den bentana parti pabou di adrei, Palu Kaloys ta para mira 
leu. 

De bes en cuando e ta traga na su sigá y keda mira e huma 
blancu drif bai den scuridad. Ajafó e motor di coriente ta ronca 
zundra zumbi. 

Kaloys ta pensa su spichi y e'n tin tinu pa nada cu ta 
pasando den su circania. 

E'n sa mes cu breit a drenta cas caba. 

Damsnan bunita bistí y cu bukel peñá ta carga teblaachi di 
kèlki shampaña na haltu resando un letania di ”dispensia”- 
dispensia-dispensia” pa nan pasa den e hendenan hepak riba 
otro. Fo'i den bar di cushina habrimentu di botter di shampaña. 
Kelki ta kibra pa jama felicidad. Flur di adrei ta feer bou di 
tantu peso. Un joncuman haltu ta pasa cu un botter di shampaña 
lora den serbète dal cabes na balki porta di adrei y lubida etiketa. 

Un stem skerpi ta grita haló-haló den loudspeaker cologá 
den huki na larja pegá cu orea di Kaloys. Esey a trecele bei trobe. 

Den sala breitnan ta para soda riba talmu. Nan dilanti e 
padrinu nervioso cu'n por haña silencio pa e papia. Ela tosa 
diferente be caba. Tur hende ta haci "est! pareu. Porfin e ta 
ronca un damas y cabajero pero e spichi mes a hui bai foi su 
memoria. 


E ta tosa drei rond mira den plafond. Ora e logra haña e 
cuminsamentu, e ta machiké purá pa e caba. Solamente su ”he 
dicho” ta sali clá. Presentenan ta bati man maske nan no a 
compronde muchu. E breit ta drei mira su tata. Esey ta haci un 
seña cu un hende pará den porta di adrei y e hende ta bai patras. 

Den e pida ratu ey e madrina a cumpli cu su deber. Ta 
breitnan só a tende loke ela bisa. 

Kaloys a drenta sala. E'n tabatin nodi pidi dispensa pasobra 
tur hende sa kén ta Kaloys. A reina un silencio ora ela jega para 
cu su cara na suela dilanti e pareha, manera un toro cu ta bai 
defende su destino dilanti slachter majó. Cu dignidad ela hisa 
cabes y keda mira e pareha un pa un duru den cara. 

Por a tende un feneta cai ora Kaloys a cohe garganta di e 
micrófono tene y cu stem calmo y pisá ela cuminsá: 

"Muy bendita felis pareha, majornan, Comper Mando y 
Comer Wanita; Comper Federico y Comer Justina, famianan 
invitadonan damas y cabayeros. i 


Momento cu dos flor di humanidad hura fieldad eterno na 
pia di altá, un rajo ta sali fo'i man di omnipotencia baha drenta 
e curasonnan cu ta dirti mescla drenta otro bira ún, manera 
baranca di Nòrcàn cu maske cuantu orkan bini orkan bai, ta 
para wanta golpi te na fin. 

Cadena di ley di eternidad ta firme pará nan tras pa stret- 
nan cu su orketa. 

Chabe, awe bo a bira señora Isabel. Bo majornan a mira e 
flor di nan speransa habri y nan curason a hoga den tanki di 
alegria. 

No tawe ni ajera mi conose bo grandinan. Mi cu Compèr 
Mando bo tata a lanta huntu y ami ta ken á presencia na su 
boda matrimonial. 

M’a mira Compèr Mando y Comèr Wanita subi laman den 
boto di matrimonio y m'a para na tera mira nan dos lucha té 
awe cu nan ta sinta mira rikesa di nan cosecha. 


Pesey mi ta bisa, mi sá kico ta balor di nan simia. 

Awe, bo a cohe bo mes paso den bida. Abo cu Shorombu bo 
esposo a traha huntu un barcu di stimación y boso dos a hisa 
bandera di responsabilidad den su master. Boso dos só ta subi 
laman. Boso dos cu Dios. Sin menos sin mas. 


Jagi” 

Shorombu, awe bo a bira señor kapitan dje barcu. Curason 
di Chabe ta den bo man. 

Especial na abo mi ke dirigí dos palabra, pasobra mi amistad 
cu bo majornan, principalmente Compèr Federico bo tata, ta 
conta hopi aña. 

Nos a core ficho huntu na Isla y mi por bisa den su honrada 
presencia, cu é ta un homber. 

Circumstancianan di bida lastimamente a pone nos perde 
otro fo'i bista pero semper sinembargo m'a keda respetá su 
amistad y su caracter. 

Dia m'a tende cu ela casa, mi tabatin sigur cu mi comper 
Federico lo a tuma un paso bon dicidí. 

Awe mi ta mira sú fruta pará mi dilanti y mi ta convencí, 
cu siendo abo ju di mi compér Federico, e enlaso matrimonial 
aki por ta sigurá. 

Shorombu, abo tin e gia di matrimonio den bo man. Sá di 
tene boso corona na haltu. 

Sá di no permití ningun lehi brua boso paso. Boso felicidad 
ta depende di boso mes. 

Tin un palabra ta bisa: loke ta balein den coshet, ta obli- 
gación den matrimonio. 

Nan por primi fastioso pero ta nan ta wanta model. 

Matrimonio ta un mata di roza cu boso dos mes a planta. 
Boso dos huntu ta su fitó. 

Si cuidé, lo e bona y duna roza di felicidad, pero si lage 
bai pa su cuenta, si no cuidé, e ta bira uñagato. Mas palabra 
ta dimás. 

Chabe, Shorombu, mi ke termina deseando boso forsa y 
salu y cu confiansa den boso futuro. Cu e mata lo duna boso 
hopi roza di felicidad. He dicho”! 

Prueba 


NGE Ata cos cierto. Pa lesá o educh cu bo ta, cualkier 
hende por contabo un co'i loco ponebo keda tur na larja, maske 
bo sa mucho bon cu ta un chicoti ela tirabo. 

Tur hende sano na mundu sa cu gai no sa pone webu, 
sinembargo hopi ta kere den web'i gai. Esey kisas ta pa motibu 
cu nan imaginashon ta asina fuerte, cu sin por evitá nan ta 
mira e loke bo bisanan claramente den nan fantasia. 

Lagami cuminsá cu spiertabo pa e loke mi ta bai contabo, 
pa despues bo no culpami di a hinca un locura den bo pensamentu, 
pasobra esey no ta mi intenshon. Ta djis un prueba numa mi 
kier dunabo. 

Mi mes ta jamele un locura, como e persona cu a contami 
e cos aki, e mes a cuminsá cu bisami no tumé na cuenta. Pero 
ora ela caba di contami tur cos, y m'a hari, mi no por a juda 
cu tras di mi harí a keda un rasgo di ril, 

Pa hopi dia, ki ora mi tabata corta un patia, mi sintí tabata 
pasa riba e persona. Por cierto, awor aki mes mi ta pensando 
riba dje, sabiendo muchu bon cu ta locura, pero esey mes ta 
e prueba. 

Ela contami di un homber cu semper tabata gusta come 
patía, especialmente despues di un bon cuminda. E homber 
tabata jama Lozín of un cos asina.. 

Un dia ela cumpra un patía masha grandi, pero un patía 
masha bunita. Cargando e patía ta bini su cas cuné, tur hende 
tabata puntré ta unda ela cumpré, pasobra e patía tabata 
munstra asina straño cu tur hende su bista tabata cai riba dje. 

Serca di gana su cas, un paachi bieu a paré. E paachi a 
jega serca dje, buta man riba e patía, keda mira Lozín den cara 
cu sospecho y puntra: "Ta unda mi ju ta bai cu e alimá aki?” 

Lozín a contestá hariendo: "Unda? Mi cas mi ta bai cuné 
pa saborjé”. 

E paachi a sacudí cabes y bisa Lozín: ”Mi ju, tende di bo 
paachi. Bai hiba e patía aki pa e hende cu a dunab'e”. 

Lozín di: "Duna? Ta cumpra m'a cumpré, paachi”. 

E orey e paachi a bisa Lozín: ”E patía aki no ta so. E tin 
algu mas”. 

Lozín a dal gritu hari. "Claru e mester tin cos aden paachi, 
sino lo mi no a cumpré”. 

E paachi a bolbe ripití: ”E tin cos aden, pero no loke mi 
ju ke men. Hibé pa su doño. Si bo ke lanta bibu mañan, haci 
Joke mi ta bisabo”. 

E orey sí Lozín a spanta poco, pero ela haci duru puntra e 
paachi: "Ta kico tin aden anto?” 

E paachi a rospondé solamente: ”Un bestia largu bibu”, y 
bira bai. 
| Lozín a keda pará ta tembla cu e patía den su brasanan. 
| Poco poco, cu masha delicadesa, Lozín a bin pone e patía riba 
un piedra cantu di caminda y basha careda core limpi bai sin ni 
sikiera drei mira su tras. Ela core té perde un pia di sapatu. 
Pero asina ela perde fo'i caminda, e paachi a bira bin cohe e 
patía, saca su sambechi, corté, come jena su barica jen. Sobrá 
ela carga hiba cas pa su ñetunan. 

Ta sigur cu nunca mas di Lozín su bida e no a bolbe come 
un patía. Pero ami mes, ki ora mi ta bai corta un patía, mi ta 
corda e chasco di Lozín, maske mi tambe a hari bibesa dje paachi. 





